text:
Í juli var árstíðarjavnaða fulltíðararbeiðsloysið 1,7%, samanborið við 1,8% mánaðin frammanundan og 2,4% fyri einum ári frammanundan. Í tali var fulltíðararbeiðsloysið 480 persónar í juli í ár, tað eru 196 færri enn sama mánað í fjør. Munurin millum kynini er minkaður nakað, og nú er arbeiðsloysið hjá monnum 1,5% og hjá kvinnum 2,0%. Minsta arbeiðsloysið er í Vága sýslu við 0,8% og tað mesta í Suðuroy við 4,4%.
Myndin omanfyri vísir gongdina í arbeiðsloysinum síðstu fjúrtan árini, eins og munin millum talið av skrásettum arbeiðsleysum persónum, persónar umroknaðir til fulltíð, og árstíðarjavnað tal av fulltíðararbeiðsleysum. Aftast í hesi grein er ein lýsing av hesum hugtøkum.
Í talvuni niðanfyri er arbeiðsloysið fyri alt landið, menn og kvinnur, lýst mánað fyri mánað, frá juli 2017 til juli 2018, bæði í tali av fulltíðararbeiðsleysum persónum og í prosent av arbeiðsfjøldini.
Arbeiðsloysið hjá kvinnum minkað nakað meir enn hjá hjá monnum
Tá arbeiðsloysið av álvara fór at minka eftir fíggjarkreppuna, minkaði tað nógv skjótari hjá monnum enn hjá kvinnum, men síðstu tvey-trý árini hevur munurin verið so at siga óbroyttur – tó so, at síðani ársskiftið er arbeiðsloysið hjá kvinnum minkað úr 2,7 niður í 2,0%, meðan tað er minkað hjá monnum úr 1,8 niður í 1,5%. Kvinnuarbeiðsloysið er tó framvegis ein fjórðing størri enn hjá monnum.
Minst arbeiðsloysi í Vágum og Norðoyggjum – nógv mest í Suðuroy
Meðan Suðuroyar sýsla skilir seg burturúr við nógv tí størsta arbeiðsloysinum, er ikki so stórur munur millum allar hinar sýslurnar:
- Minst er tað í Vága sýslu við 0,8%, Norðoya sýslu við 1,0% og Norðstreymi við 1,2%.
- So er eitt lítið glopp upp til Sandoyar sýslu við 1,4%, Eysturoyar sýslu við 1,5%.
- So er aftur eitt glopp upp til Suðurstreym við 1,9%.
- Nógv størst er arbeiðsloysið í Suðuroy við 4,4%.
Í øllum sýslum er arbeiðsloysið hægri hjá kvinnum enn hjá monnum, uttan í Vága sýslu.
Lægsta arbeiðsloysið yvirhøvur er hjá kvinnum í Vága sýslu við 0,5% og monnum í Norðoya og Sandoyar sýslum við 0,8%. Hinvegin er tað hægsta hjá kvinnum í Suðuroy við 5,2%.
Broytingin í arbeiðsloysinum í sýslunum
Í øllum sýslum er arbeiðsloysið minkað hetta 12-mánaðar skeiðið – uttan í Eysturoyar sýslu, har tað er óbroytt 1,5%. Størsta minkingin er í Vágum úr 1,9 niður 0,8%.
Verður hugt nøkur ár aftureftir er arbeiðsloysið sum heild minkað munandi. Tó hevur fallið verið ójavnt í ymisku sýslunum og sveiggjandi. Suðuroyar sýsla er tó í eini serstøðu, har tað eru ógvislig sveiggj í arbeiðsloysinum, samstundis sum tað liggur langt oman fyri støðuna í landinum annars, og munurin onki minkar.
Javnt lágt arbeiðsloysi í flestu aldursbólkum
Minsta arbeiðsloysið við 1,2% er í aldursbólkinum 45-54 ár og hægst hjá teim 25-34 ára gomlu við 2,2%. Ein lutfalsliga stórur partur av hesum 25-34 ára gomlu eru skrásett sum arbeiðsleys eftir forsorgarlógini.
Annars er ikki so stórur munur millum aldursbólkarnar.
Um árstíðarjavning
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Til ber at lesa meira um árstíðarjavning her.
Trý mát: rakt av arbeiðsloysi, umroknað til fulltíð, og árstíðarjavnað
Í uppgerðini hjá Hagstovuni eru íroknað skrásett arbeiðsleys hjá ALS og hjá Almannastovuni.
- Hetta eru tey, sum eru rakt av arbeiðsloysi, og her telja øll líka, líka mikið hvussu lítið ella nógv tey eru arbeiðsleys í tíðarskeiðinum.
- Út frá skrásetta talinum av arbeiðsloysistímum verða tey í ALS umroknað til fulltíðararbeiðsleys, t.v.s. arbeiðsleys allar 40 tímarnar í vikuni. Tey, sum ikki eru í ALS men fáa arbeiðsloysisveiting frá Almannastovuni, eru øll roknað sum fulltíðararbeiðsleys.
- Síðan verður eisini roknað eitt árstíðarjavnað tal av fulltíðararbeiðsleysum.
Dagførdu arbeiðsloysistølini eru nú tøk í hagtalsgrunninum við fleiri útgreinaðum upplýsingum her.


c: text/html

text:
Mina er glað og hevur tað gott á trøðni, har hon býr saman við Æsu og lombum hennara.
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Søgan um Katrina í Toftum byggir á søgn úr Hósvík frá seinast í 18. øld.
Visti tú, at kettur sova tvær ferðir so nógv sum tú?
Í bókini, Veður, fært tú nógv at vita um veðrið, til dømis hvussu tung skýggj kunnu verða...
Visti tú, at chihuahua er minsta hundaslagið, sum er til?
Gjøgnum alla søguna hjá menniskjum hava verið fólk, sum hava leitað sær til tað ókenda.
Her er alt, sum tú hevur brúk fyri til at skriva tína allarbestu søgu!
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi b...
Hvussu stórir vóru dinasaurarnir, og vhat ótu teir?
Uppgávur eru gjørdar til allar bøkurnar við gulum, appilsingulum, reyðum og lilla krabbum. Harafturat eru uppgávur til faktakrabbarnar og til nakrar bláar krabbabøkur.
Endamálið við uppgávunum er at hjálpa næminginum at skilja tekstin.
Til ber at taka uppgávurnar niður við at fara inn á einstøku útgávurnar.
Endamálið við krabbabókunum er:

robotstxt: allowed

filter: keep


text:
Jóan Karl Høgnesen, í avdúkandi bók: Skræðir gekkaskortin av korruptiónini
Dan Klein --- 11.08.2018 - 09:38
Vit skulu heilt aftur til 1995 fyri at fáa fatur í byrjanini av gøluni, sum skuldi vísa seg at stinga djúpt í føroyska samfelagnum. Orsøkin var keypið av einum vaktar- og bjargingarskipi, ið kom úr Frankaríki. Skipið fekk navnið Nólsoyar Páll, men hevði navnin nakrantíð verið ein treiskur viti, ella ein vón, so skuldi tað vísa seg, at Jóan Karl Høgnesen við bakgrund sum herflotayvirmaður, var einki aftanfyri. Hann er lítið mjúkur, og gevur korruptiónini ein skarpan gang. Hetta lýsir hann sera væl í bók, hann kallar “Søgan um Nólsoyar Páll”.
Dan Klein, ummælir.
Greinin stóð í Oyggjatíðindum 20. desember 2013:
Lat okkum staðfesta beinanvegin, at rithøvundurin skjalprógvar tey viðurskiftir, sum verða viðgjørd í bókini.
Heilt frá byrjan av, fáa vit at vita hvør “dukkuførarin” er. Jóan Karl, skuldi avloysa Jóhan Ziskason, sum hevði stjórnað Vaktar- og Bjargingartænastuni, seinastu 19 árini. Hann hevði bara eitt ár eftir, men táverandi fiskivinnustjórin, Kjartan Hoydal, vildi av við hendan trúgva tænaran, sum bara hevði eitt ár eftir til hann skuldi frá vegna aldur.
Fiskivinnustjórin helt seg eisini kunna umsita stjórastarvið, og helt seg tí ikki hava brúk fyri Jóhan Ziskason..
Av tí at onnur gjørdu vart við framferðini hjá Kjartan Hoydal, og at Ivan Johannesen, sum tá var landsstýrismaður í fiskivinnumálum, helst hevur verið rætti landsstýrismaðurin, mátti Kjartan Hoydal, bakka, og Jóhan Ziskason, var tikin innaftur, men henda mannagongd var lítið av miklum, skuldi tað vísa seg.
Hóast tað var skipað fyri almennari móttøku, tá nýggi leiðarin á Vaktar- og Bjargingartænastuni byrjaði , valdu fiskivinnustjórin, Kjartan Hoydal og handlangari hansara, Kaj P. Mortensen, demonstrativt, at halda seg burtur, og so kunnu vit siga, at linjan var løgd.
Nýggi leiðarin á Vaktar- og Bjargingartænastuni, staðfesti skjótt, at Ólavur Halgi, sigldi seint, og var ikki egnaður, og var hartil ógvuliga dýrur at reka. Eitt sindur betur var stætt við Tjaldrinum, sum riggaði væl sum sleipibátur, um skipini, sum sleipast skuldu ikki vóru alt ov stór, men Tjaldrið var illa smíðað, og hartil kom, at skipið var illa egnað, sum vaktar- og bjargingarskip.
Trupult at gera eina skipan fyri stovnin
Og soleiðis byrjar áhugin fyri einum nýggjum skipið. Samstundis byrjar ein bardagi í móti føroysku korruptiónini. Landsstýrið gjørdi greitt, at tað ikki kundi koma uppá tal at byggja nýtt skip, tí tað vóru pengar ikki til, men Vaktar- og Bjargingartænastan kundi fáa heimild at keypa eitt bíligt brúkt skip, at avloysa Ólav Halga.
Ein stórur trupulleiki hjá nýggja leiðaranum á V & B var, at gera eina skipan fyri stovnin, men at hetta bara kundi gerast út frá lógini um Vaktar- og Bjargingartænastuna frá 1978. Har vóru hvørki kunngerðir ella reglugerðir til.
Í 1995 kom ein kunngerð úr landsstýrinum, sum álegði V & B eina rúgvu av uppgávum. V & B –leiðarin leggur heldur ikki fingrarnar í millum, og sigur, at aftur her kom Kjartan Hoydal inn og legði forðingar í vegin, og álegði stovninum uppgávur uttan at lata fólk fylgja við, og hann staðfestir, at í landsstýrinum er tað helst eingin, sum kundi seta mannin uppá pláss.
Í lóg um vinnuligan fiskiskap vísir Jóan Karl á, at í grein 13 í lógini stendur, at Fiskiveiðieftirlitið er tann stovnur, sum landsstýrið leggur hendan myndugleika til. Ikki við einum orði verður Vaktar- og Bjargingartænastan nevnd, og tað vísir seg eisini, at lógargrundarlagið er úti at sigla, tí sjálvt um lógin frá 1978 greitt sigur frá, at talan er um vaktar og bjargingartænastu í føroyskum sjóøki, og at stovnurin samstarvar við Færøernes kommando, so hava skipini hjá V & B status, sum stuttleikaskip.
Jolla tryggjaði Brimil
Hetta er ein avleiðing av, at føroysku vaktar- og bjargingarskipini koma inn undir sjómannalógina, og ikki komu inn undir “herskip”. Hvussu hetta riggar, lýsir Jóan Karl, tá íslendski, Davíð Oddsson vitjaði. Í landsstýrinum hava tey hildið tað ov stuttligt, at taksera V&B skipini, sum stuttleikafør, og í staðin komu tey so at vera handilsskip.
Sjálvt um føroyingar tá, í 2004, høvdu fingið snotiliga Brimil, so var tað ikki so líka til, at virka, sum handilsskip, tí fylgi hjá Oddson við føroyskum páhengi, taldi meira enn 12 fólk, og tað mátti hetta “handilsskip” ikki sigla við. Eftir avtalu við Skipaeftirlitið varð avrátt, at Brimil kundi sigla við fleiri fólkum enn teimum 12 ásettu, um skip fylgdi Brimli. Ta uppgávuna fekk Alfa Pilot, sum til samanberingar var ein lítil tufla. Manningin á hesi “tuflu” taldi tveir – Torleif Sigurðsson og Kristian Olsen. Hvørgin teirra hevði sjómannaútbúgving, men gjørdist trygdin á sjónum hjá Brimli.
Hetta vísir greitt á hvørjum støði umsitingin í Tinganesi fleyt á tá avtornaði, men leiðarin bardist manniliga at fáa skipini skrásett sum herskip, men tað var upp á bakka.
Og tað var ikki bara, sum at siga tað, at skumpa Ólav Halga út úr bjargingar- og vaktarskipanini. Tað elvdi til stóra mótstøðu, og lygnirnar flugu um oyruni á Jóan Karl Høgnesen, verri enn grønlenskir mýggjabitar. Eitt var pressan, men Henrik Old, løgtingsmaður, helt seg ikki aftur við útspilling, gitingum og lygnum, sambært bókini. Hann gjørdi seg so eisini til talsmann fyri, at Ólavur Halgi var eitt gott skip, og helt seg so ikki aftur, at leggja proforma boð inn, at keypa Ólav Halga, sum bara hevði til endamáls, at forða norskum áhugamálum at keypa skipið fyri rætta prísin.
Old gav bindandi tilboð, men slapp av húkinum
Old hevði lagt seg uppum boðið hjá norðmonnum uttan treytir, og tí var tað bindandi, men tá avtornaði, hevði Ólavur Halgi, sum sambært Oldinum var eitt super gott skip, kortini ongan áhuga, men tað var so heldur ongin áhugi hjá umsitingini í Tinganesi, at lata javnaðarmannin hanga uppá boðið, sum eisini hevði verið heilt eftir bókini. Og tað er helst ikki ringt at gita orsøkina.
Gjøgnum ein føroyskan skipsmeklara fekk Vaktar- og Bjargingartænastan, tilboð uppá eitt gamalt franskt skip. Tað var í november 1995. Hetta skip varð bygd í 1971, og hevði útsjónd av skipum, sum vanliga vóru bygd, sum vaktar- og bjargingarskip.
Í mun til Tjaldrið hevði hetta franska skipið eitt rúmligt afturdekk har tað var arbeiðandi, sjálvt um tað lotaði. Á Tjaldrinum var ikki arbeiðandi á afturdekkinum fyri eitt gott orð.
Men fransurin sigldi bara 13 sjómíl um tíman í móti 14 hjá Tjaldrinum. Men skipið var bygd til altjóða sigling og var ísstyrkt, og hevði verið brúkt til kanningararbeiði á øllum høvum.
Søfartsstyrelsen hevði ikki rætt at seta krøv
Heimaftur komin úr Toulon, skrivaði leiðarin frágreiðing til landsstýrið um skipið, og fekk boð um frá Ivani Johannesen, landsstýrismanni, um at arbeiða víðari við skipamálinum, men Johan Karl vildi hava óheft fólk inn yvir, og heitti á Søfatsstyrelsen um at kanna skipið, men tað skuldi skjótt vísa seg, at hesir “óheftu” persónar høvdu áhuga í at seta krøv.
Jóan Karl Høgnesen, valdi onki at siga, men helt, at Søfartsstyrelsen ikki skuldi seta teimum nøkur krøv, tí skipið fór at vera skilmarkað sum herskip, um Landsstýrið keypti tað til Vaktar- og Bjargingartænastuna. Herskip eru ikki undir reglunum hjá Søfartsstyrelsen.
Leiðarin á V & B gevur fleiri dømir um hvussu landssumsitingin svansar við játtanini til stovnin, og fullkomiliga ignorerar hvat stovnurin heldur og meinar.
Men dagurin kom, at Landsstýrið og Løgtingið gjørdu av at keypa franska skipið, og síðani var farið undir at skriva sáttmála. Valdur var ein standard keypssáttmáli, har ymsar treytir vóru settar í umframt, at møguleiki var fyri at skriva enn fleiri treytir fyri keypið.
Sáttmálin var klárur at undirskrivað í mai 1996, og var hetta eitt tað síðsta Ivan Johannesen, gjørdi, saman við fulltrúanum, Kaj P. Mortensen, áðrenn hann fór frá, sum landsstýrismaður í Fiskivinnumálum.
Manualur av fanansskapi
Eftir hetta skuldi John Petersen vera landsstýrismaður í fiskivinnumálum, men tað helt Jóan Karl, ikki vera gott, og sigur, at tað fekk hann so eisini fullgott prógv fyri.
Tað er sum um ein manualur av fanansskapi er settur í gongd, tí Søfartsstyrelsen brýtur sínar egnu reglar, sum eru, at høvuðssýn bert kann krevjast av skipum, sum verða keypt úr útlandinum, ið eru minni enn 500 bruttoregistartons, og tá Nólsoyar Páll, ið nú hevur fingið navn, er mált til 775 bruttotons, og sostatt er omanfyri markið, skal høvuðssýn ikki gerast..
Altjóða reglurnar um skipamátingar vórðu broyttar miðskeiðis í 1980-unum, sum gjørdi, at næstan øll skip gjørdist størri í tonsum, enn tey høvdu verið sambært gomlu reglunum. Skipaeigarin gjørdi sjálvur av, um hann vildi lata skipið verða uppmátað eftir nýggju reglunum ella ikki.
Skipaeigarin var Føroya Landsstýri, og Jóan Karl sigur, at hann ongantíð fekk nøkur boð um, at Nólsoyar Páll skuldi brúka gomlu uppmátingina, og vísir á, at málibrævið, sum lá umborð á Nólsoyar Pálli, tá hann varð keyptur, var sambært nýggju reglunum, og staðfestir, at Søfartsstyrelsen hevur brotið reglu.
Ongin tordi at skriva undir siglingarloyvi í Føroyum
Hóast hetta so kom Søfartsstyrelsen til Marseille á øðrum sinni, nú fyri at fremja høvuðssýn umborð á Nólsoyar Pálli, tó at hetta sambært leiðaranum var púra óneyðugt, tí talan var um sjóverjuskip. Jóan Karl leiðir okkum í gjøgnum bókina, hvussu Søfartsstyrelsen skrivar út siglingarloyvi 9. August 1996, og seinni meldar Jóan Karl Høgnesen, og skiparan Kára Horn fyri at hava ábyrgdina fyri at Nólsoyar Páll varð siglt heim uttan neyðugt siglingarloyvi.
Vit fáa at vita um óhoyrd krøv frá Søfartsstyrelsen, og knappliga hevur V & B fingið nokk, og við tí greiðu fatan, at Nólsoyar Páll var at sammeta við herskip, skuldi skipið heim at gerast liðugt, tí tað kostaði eina rúgvu av pengum, at lata skipið liggja í Frankaríki, og tá tá leiðarin ikki sá nakra orsøk fyri, at Søfartsstyrelsen skuldi seta forðingar fyri heimferðini, men 25 august, boðaði Kári Horn frá, at nú kundu teir fara úr Frankaríki, tí tú hevði skipaeftirlitsmaðurin skrivað í eftirlitsbókina, at um gingið var brandvakt regluliga á ferðini til Føroyar, kundi skipið sigla.
Kári Horn, skipari vildi hava eitt skjal úr Føroyum, sum góðkendi, at farið var úr Marseille til Føroya.
Leiðarin ringdi til John Petersen, landsstýrismann. Tað kundi hann gott, men hann var ávegis til Íslands, so tað bar ikki til. Hann bað Jóan Karl biðja Anfinn Kallsberg, landsstýrismann í fíggjarmálum um at skrivað skjalið, sum lovaði at avgreiða málið, men Tommy Petersen, hevði fingið til uppgávu frá Kallsberg, at avgreiða hetta, men segði seg ikki vita hvussu hetta skuldi gerast.
Huldufólk við lygnum, og greinar á einum beini
Tað endaði við, at Jóan Karl Høgnesen, sjálvur skrivaði brævið, og sendi tað til Frankaríki, tá ongin í Føroyum tordi at taka ábyrgdina, men í mentu hevði leiðarin á V & B, at Søfartsstyrelsen hevði skrivað siglingarloyvi í eftirlitsbókina, sum er skjal við rættargildi.
Men so komu Eiglabørnini á banan. Fyrst Sosialurin, sum boðaði frá, at eldur var umborð á Nólsoyar Páll, sum vísti seg at vera ein íspunnin søga, tí eldurin, talan var um, var so lítil, at tað ikki var vert at nevna, men Sosialurin hevði fingið tað burturúr, at nú var Vaktar- og Bjargingartænastan løgd undir lupp í samband við skipakeypið. Tað vísti seg skjótt, at keldan var huldufólk.
Tá Nólsoyar Páll kom til Føroya, byrjaðu fleiri huldusøgur at koma undan. Sjónvarpið var sett fyri huldurossið, og so vóru stórtíðindini, at Nólsoyar Páll hevði siglt heim úr Frankaríki við ongum siglingarloyvi. Somu tíðindir vartaði Sosialurin upp við, sum fær Jóan Karl at staðfesta, at hetta bara vísir hvussu lítið eftirfarandi blaðið var.
Jóan Karl staðfestir, at hetta gjørdist ein strævin tíð. So at siga hvønn dag í fleiri mánaðir vóru høvuðstíðindini um Nólsoyar Páll, og alt, sum skuldi vera galið við honum. Næstan alt, sum skrivað var var ósatt: Hóast eg royndi at vísa hesum aftur, nyttaði onki.
Bogi Godtfred, journalistur, líkaglaður
Jóan Karl gavst síðani at tosað við fjølmiðlarnar, sum bara tóktust at lýsa málið frá einari síðu í staðin fyri at vera óheftir miðlar. Leiðarin á V & B gjørdist skjótt greiður yvir, at tey sum skuldi hjálpa honum, vóru ímóti, og tann fyrsti at koma við tíðindunum var Bogi Godtfred í Sjónvarp Føroya.
Sjálvt um Jóan Karl ringdi til táverandi stjóran, Trónda djurhuus, kom onki burturúr. Stjórin segði seg onki hava við hatta at gera, og Bogi Godtfred legði ikki petti í at koyra tíðindini út í luftina, tó at alt bara var á einum beini, og ikki hevði tosað við V & B.
At Nólsoyar Páll var sleipaður inn á Skála, fekk Poul Mohr, at ressast, tí hann hevði ikki skilt, at skipið lá har fyri at fáa útgerð frá Ólavi Halga umborð á Nólsoyar Páll. Skipasmiðjustjórin helt, at Skála fekk nógv fleiri arbeiðir frá V & B, enn smiðjan úr Havn, sum ikki var sannleiki.
Tað skuldi eisini vísa seg tá Jóan Karl kom á stovnin, at Vaktar- og Bjargingartænastan átti sjeyti túsund krónur til góðar hjá Skipasmiðjuni í Havn, sum V & B, kravdi aftur, og fekk peningin, tó at long tíð gekk. Sama var við Statoil, har V & B átti eitthundrað og fimti túsund krónur til góðar, sum ikki vóru trupulleikar at fáa aftur.
Fjølmiðlarnir teppi-bumbaðu uttan at kenna bakgrundina
Fjølmiðlajakstranin helt bara fram, sum eisini gjørdi arbeiðsumstøðurnar truplar. Roynt var at svara aftur við onkrum tíðindaskrivi, men tað nyttaði onki. Málið varð gjørt politiskt, og Jóan karl heldur, at tað er óhugnaligt, sum fjølmiðlarnir lata seg brúka av politikarunum.
Og meðan arbeitt var at fáa Nólsoyar Páll siglingarkláran, var málið um siglingarloyvi nógv frammi. Søfartsstyrelsen kravdi frágreiðing frá skiparanum, Kára Horn. Hetta tilfar var sent um hendurnar á leiðaranum á V & B, Jóan Karl Høgnesen, sum valdi at taka skjalið burturúr, sum hann sendi til Frankaríkis, tá ongin annar tordi at taka ábyrgd fyri at fáa skipið til Føroyar. Hann metti skjalið at vera eitt innanhýsisskjal.
Men Søfartsstyrelsen legði trýst á at fáa skjalið, sjálvt um tann stovnurin ikki hevði rætt til hetta, tí skipið var framvegis at meta sum eitt herskip, sambært V & B. Tað skuli, sambært Jóan Karl, bara ein fundir til millum landsstýrið og Søfartsstyrelsen, so vildi málið ongantíð komið víðari, men tað var ongin áhugi í.
Og tað vísti seg eisini, at skjal, sum ikki mátti útflýggjast sambært lógini um fyrisiting, kortini var at síggja í sjónvarpinum, so keldurnar hava verið eyðsýntar og so sera nær maktini.
John Petersen kom østur á dyr
Tá ið Sosialurin framhaldandi skrivaði um manglandi siglingarloyvi, var Jóan Karl boðsendur at koma á fund í Fiskimálastýrinum, saman við Martin Kruse. Á fundinum vóru John Petersen, landsstýrismaður og Kaj P. Mortensen. Leiðarin á V & B, hevði skrivað eina frágreiðing um gongdina, men helt tað so sera løgið, at tá teir komu av aftur fundinum, stóð Bogi Godtfred har frá Sjónvarpi Føroya og vildi hava viðmerking.
Her var aftur onkur, sum hevði boðsent sjónvarpinum, heldur Jóan Karl, sum sigur seg onkuntíð tosað við John Petersen, um málið, men at hesin vísti ikki stóran áhuga í hesum.
Men brádliga ein dagin troppar John Petersen upp á skrivstovuni í V & B. Hann var uppøstur, tosaði um, at tað bar ikki til, hann kundi ikki verja hetta longur. Maðurin hevði jú ikki gjørt annað enn bara latið staðið til, og hevði onki gjørt fyri at fáa málið á leið.
Tá tað nakrar dagar seinni frættist at Sámal Petur í Grund, hevði sekkjað Thomas Arabo, strandferðslustjóra.
Tá skilti eg tað, sum, at John Petersen øvundaði Sámal Petur í Grund. Hann vildi eisini sleppa at geva onkrum sekkin. Hetta var støði í landsins stýri, stendur í bókini um Nólsoyar Páll, sum ikki gjørdist minni av tilboðunum uppá at gera umvælingarnar, sum endaðu í einum ellibita. Har var telefon terror, um hvussu skipasmiðjan trýsti og hótti, og onki fantilsi var í tíðindunum sum vóru send um geilar, tí miðlarnir høvdu ikki áhuga í at fáa sannleikan fram tí hvørjaferð Nólsoyar páll, varð nevndur, mátti onkur gøla kjrøkjast uppí.
Lygnin um ein aksilgenerator og risa rokningar
Sjálvandi sluppu motorarnir á Nólsoyar Páll ikki undan. Teir vóru, sambært miðlunum ikki nóg tryggir. Skipið hevði tó aksilgenerator, og kundi sostatt framleiða elmegi beinleiðis frá høvuðsmotorinum. Men hetta fekk John Petersen til, at hetta riggaði ikki, tí so fekk skipið ikki mannerera, sum sjálvandi var tvætl, og vælkent var eisini, sigur jóan Karl, at føroysku rækjutrolararnir høvdu eisini hesa skipan, eins og verjuskipini av THETIS-slagnum eisini hava hesa skipan.
Vit fáa at vita um kanningar omaná kanningar, og risa rokningar, sum allar verða skuldskrivað omaná Nólsoyar Páll. Tað var heilt tíðuligt, at Fiskimálaráðið og umsitingin arbeiddi hart í móti stovninum, og John Petersen var frammi í miðlunum, og royndi at gera alt so svart sum møguligt. Hann pástóð eiisni, at Søfartsstyrelsen kravdi stóran part av stálinum útskift á skipinum, og at hetta kostaði nógvan pening, men Søfartsstyrelsen kendi onki til slíkt krav, og tað gjørdi klassin heldur ikki.
Tað var uttan mun til hvønn Jóan Karl Høgnesen, ringdi til í Fólkaflokkinum um støðuna – antin tað var Annfinn Kalsberg, ella Óli Breckmann, so lótu teir bara standa til. Lygnirnar sluppu at standa, og Óli Breckmann segði bara, at sjálvt um John Petersen kundi vera bonskur, so hevði hann kortini eitt lambshjarta, og helt ikki at leiðarin á Vaktar- og Bjargingartænastuni átti at taka tað so tungt.
Bara Lasse Klein, tingmaður, gav landsstýrismanninum mótspæl, og bleiv hóttur
Men har var ein fólkafloksmaður eftir at ringja til. Tað var Bjarni Durholm, men hann segði seg hava havt eina ógvusliga uppgerð við John Petersen, og at hann tí ikki vildi vera í sama rúmi, sum landsstýrismaðurin, og so var ikki meira.
Í bókini verður nortið við sjónleikin, ið var í løgtinginum um Nólsoyar Páll 27. Januar 1997. Har østu nakrir løgtingsmenn seg upp, m.a. aðrar Bjørn á Heygum, sum avgjørt einki visti um málið. Eisini Jóannes Eidesgaard, og Henrik Old. Hvør visti minni enn annar. Og leikluturin hjá Oldinum var jú kendur. Fyrst vildi hann ikki vita av, at Ólavur Halgi ikki kundi brúkast sum vaktar- og bjargingarskip, og tí skuldi seljast. Tað næsta sum hendir er, at Henrik Old sjálvur vildi keypa hetta prakt eksemplar av einum skipi, men hann bakkaði í land, og bleiv ikki hongdur uppá eitt tilboð, hann annars var bundin til løgfrøðisliga.
Av 32 løgtingsmonnum, var tað eingin uttan Lasse Klein úr Kristiliga Fólkaflokkinum, sum setti spurnartekin við hesar útsagnir hjá John Petersen. Lasse Klein, boðaði frá, at hann fór at seta John petersen nakrar spurningar viðvíkjandi Nólsoyar Pálli. Seinni fortaldi Lasse Klein leiðaranum á V & B, at John Petersen, í løgtinginum hevði hótt hann fyri hetta.
Smurdu 471 túsund uppá Nólsoyar Páll í ferðaútreiðslum við einari lygn um orsøkina
Sjálvt um ferðaútreiðslurnar í samband við keypið av Nólsoyar Páll vóru høgar kr. 471.000,00, so hevði V & B fingið at vita frá landsstýrinum, at hesin peningur skuldi skuldskrivast felagskontuni, sum landsstýrið hevði at ráða yvir, men tá til stykkis kom, vóru útreiðslurnar fyri ferðing skuldskrivað keypinum av Nólsoyar Páll, og Jóan Karl Høgnesen var skuldsettur fyri at hava brúkt peningin av bæði John Petersen, og Kaj P. Mortensen, tá hesir breiddu seg út í fjølmiðlunum: - Samvitsku hava teir neyvan, staðfesti leiðarin.
Tá tað var prógvað, at landsstýrismaðurin hevði logið, royndi leiðarin av V & B at klaga landsstýrismannin fyri Landsstýrismálanevndini, sum hevði hesar limir: Edmund Joensen, Jógvan Durhuus og Kristian Magnussen, men nevndin valdi at verja landsstýrismannin, og seinni varð Nólsoyar Páll seldur í heimildarloysi við teirri treyt, at skipið mátti ikki vera heimahoyrandi í Føroyum, og tí skuldi av aftur landinum fyri at ongin skuldi fáa frænir av gøluni.
Lygnirnar staðfestar: Metingin hjá V & B helt
Skipið var selt útlendskum keypara fyri 1,5 milliónir, og umbygd fyri 3,5 milliónir, og sum var so nær tí uppskoti, sum Mortan Justesen á Skála, var komin við – nevniliga umleið 4 milliónir til umbyggingina, men sum hvørki John Petersen, Hendrik Old, Jóannes Eidesgaard, ella Poul Mohr, trúðu uppá. Teir fóru skeivir, og vóru skeivir.
Og hvør rindar fyri skeivar politiskar avgerðir, spyr rithøvundurin í bókini í yvirskirft, og so skjalprógvar hann annars ruðuleikan í sjóvinnufyrisiting, t.d. við manningarkrøvum og útbúgvingum. Hvussu manningarfeløgini mótmæla at Nólsoyar Páll kemur inn undir verjuskip, hvussu viðgerð í Sjóvinnuráðnum fór fram við fødda sorenskrivaranum, sum formanni, og einum inhabilum vitni.
Søfartsstyrelsen, sum gav siglingarloyvi til Nólsoyar Páll, heitir á Fútan stevna Jóan Karl Høgnesen, og Kára Horn Skipara. Leiðarin á V & B, verða stevndir.
Undir sakarmálinum var eingin sjórættarlimur boðsendur, sjálvt um talan var um eitt sjórættarmál. Sum ikki einaferð var dómur feldur uttan grundgeving. Tað er greitt, sigur rithøvundurin; har fanst eingin lóg, sum rætturin kundi staðfesta, var brotin.
Landsrætturin segði tað sama, tó at serkøn vitnir beinleiðis gingu í móti Søfartsstyrelsen. Har sat Søfartsstyrelsen og bedýraði, at skipið ikki var nóg trygt at sigla úr Frankaríki til Føroyar, tó at stovnurin hevði sagt, at tað var í lagi, bara brandvakt var gingin, og skjal finnist fyri hesum og nógvum øðrum í bókini. Løgreglan lat vitni hjá Søfartsstyrelsen lesa, hvat Jóan Karl og onnur høvdu sagt til politifrágreiðingarnar, sum vísir á hvørjum støði hetta mál fleyt.
Denne lov gælder ikki for Færøerne
Tað stuttliga var, at dómarin helt seg hava nakað at fara eftir, tí í donsku lógini um skipaskráseting, stendur, at krigsskipe kan ikke kan ikke reguistreres i dette register, og hetta bleiv so brúkt, sjálvt um tað í somu grein stendur, at denne lov gælder ikke for Færøerne. Og føroyska lógarverkið nevnir eisini herskip.
Rithøvundurin staðfestir, at øll eru ikki líka fyri lógini í Føroyum, og hann prógvar eisini, at soleiðis er tað. Hann staðfestir, at talan er um viðurskiftir, sum annars bert kunnu fara fram í einaræðislondum, og vísir á, at fútin hevur ligið leingi á einum málið um ein bát sum undir sleipi endar á Rivtanga, tí sleipitrossin slitnaði. Fútin veit ikki hvat hann skal gera, og spyr V & B um hetta. Tá sjóvfrágreiðing var farin fram, staðfesti fútin, at ikki meira var at gera við hendan 100 tonsarin, og heldur ikki skuldi ábyrgd staðfestast, tó at tveir ungir menn høvdu ábyrgdina av hendingini, men annar hevði røtur inn í eina politiska familju.
Hendan bókin er sera áhugaverd, og týdningarmikil fyri at greina korruptiónina í Føroyum, sum er so umfatandi, og sum størsti partur av pressuni ikki torir at nerta við.
Bókin avdúkar landsskaðiligt virksemi
Bókin er væl skrivað, og skjalprógvini tala fyri seg. Vit síggja at samstarvið er gott millum V & B, og Færøernes Kommando, meðan Søfartsstyrelsen, dansar eftir pípuni, og letur seg brúka av teimum kreftum, sum fyri einhvønn prís vilja forða fyri, at Nólsoyar Páll nakrantíð kemur í drift sum vaktar- og bjargingarskip.
Ein sera týdningarmikil bók, sum øll eiga at ogna sær. Tí her letur Jóan Karl Høgnesen, skotriður í móti føroysku korruptiónini:
Skræddi gekkaskortin av korruptiónini og fekk lív í Nólsoyar Páll.


text:
Eirikur Lindenskov 04.08.2015 (18:02)
Soleiðis atkvøddu tingfólk um løgmann
14 tingfólk vildu hava løgmann frá. 9 vildu verja løgmann, meðan 10 atkvøddu blankt.
Men av tí at tingskipanin krevur, at 17 tingfólk skulu atkvøða fyri einum misáliti, so fall uppskotið hjá Tjóðveldinum og Framsókn um at reisa misálit á Kaj Leo Holm Johannesen, løgmann.
Hóast næstan øll í Fólkaflokkinum atkvøddu blankt, eins og tríggir tingmenn úr Sambandsflokkinum, so hevði tað ongan týdning. At atkøvða blankt í sambandi við eitt misálit er í veruleikanum tað sama sum at atkvøða ímóti.
Soleiðis atkvøddu tey 33 tingfólkini í dag:
Atkvøddu »ja«:
Høgni Hoydal,
Páll á Reynatúgvu
Kristina Háfoss
Bjørt Samuelsen
Sirið Stenberg
Gunvør Balle
Aksel V. Johannesen
Rigmor Dam
Henrik Old
Kristin Michelsen
Eyðugunn Samuelsen
Jákup Mikkelsen
Kári P. Højgaard
Poul Michelsen
Tilsamans 14
Atkvøddu nei:
Alfred Olsen, Helgi Abrahamsen, Edva Jacobsen, Jóna Mortensen, Rósa Samuelsen, Gerhard Lognberg, Jenis av Rana, Bill Justinussen og Jógvan á Lakjuni. Tilsamans 9
Atkvøddu blankt:
Bárður Nielsen
Reimund Langgaard
Eivin Jacobsen
Bjarni Djurholm
Hanus Samró
Joen Magnus Rasmussen
Elsebeth Mercedis Gunnleygsdóttur
Rodmundur Nielsen
Brandur Sandoy
Janus Rein.
Tilsamans 10
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðindaskriv frá Svimjisambandi Føroya
Komandi fríggjadag fara 8 svimjarar til Íslands at kappast á “Small States” kappingini í Hafnarfirði, leygardag og sunnudag 12. – 13. juni. Hetta er evropameistarastevnan og evropeiska juniormeistarastevnan fyri smátjóðir, ið eru svimjitjóðir í Europa við færri enn 1 millión íbúgvum. Fyrsta stevna av hesum slag var í Luksemborg í 2008, og nú er tað so Ísland sum sleppur at vera vertur.
Innbodnu luttakararnir eru Andorra, Føroyar, Ísland, Kýpros, Liktinstein, Luksemborg, Malta, Montenegro og San Marino. Tíverri hava summi av hesum londum meldað frá vegna fíggjarkreppu, og onnur tí at tey eru ótrygg um øskuna. Kappingin er tí á hesum sinni er avmarkað til okkum, San Marino, Andorra, Luksemborg og ein rúgva úr Íslandi. Ísland er greitt tann sterkasta svimjitjóðin av teimum sum kunnu luttaka, og verða tað tí serliga tey sum føroyingarnir mugu royna at knógva, til at gerast evropameistarar.
Føroyski hópurin eru Birita Debes úr FLOT, Magnus Jákupsson úr Havnar Svimjifelag, Cecilia Eysturdal úr Ægir, Pauli Ø. Mohr úr Havnar Svimjifelag, Guðrun Mortensen úr Suðuroyar Svimjifelag, Poula Ø. Mohr úr Fuglafjarðar Svimjifelag, Tanja Skaalum úr Suðuroyar Svimjifelag og Turið S. Christiansen úr Ægir. Landsliðsvenjarar eru Petur Heðin á Fløtti og Christian Tessner, og ferðaleiðarar Lis Gøthe og Rókur í Jákupsstovu.
Verður hugt at fyribils startlistanum, so liggja føroyingarnir avbera væl fyri, eisini í opna bólkinum.
- 100 frí menn – Pauli Ø. Mohr nr 3, Magnus Jákupsson nr 4
- 200 frí kvinnur – Cecilia Eysturdal nr 2
- 50 bringa menn – Pauli Ø. Mohr nr 1
- 100 bringa kvinnur – Tanja Skaalum nr 2, Turið S. Christiansen nr 4
- 100 rygg menn – Magnus Jákupsson nr 1
- 100 firvald kvinnur – Poula Ø. Mohr nr 6
- 50 rygg kvinnur – Birita Debes nr 1
- 50 frí kvinnur – Birita Debes nr 3, Guðrun Mortensen nr 5, Poula Ø. Mohr nr 6
- 50 firvald menn – Magnus Jákupsson nr 2, Pauli Ø. Mohr nr 9
- 200 rygg kvinnur – Birita Debes nr 2
- 400 blandað menn – Magnus Jákupsson nr 2
- 800 frí kvinnur – Cecilia Eysturdal nr 2
- 200 blandað kvinnur – Turið S. Christiansen nr 2
- 100 frí kvinnur – Birita Debes nr 2, Poula Ø. Mohr nr 3, Cecilia Eysturdal nr 5, Guðrun Mortensen nr 7
- 200 frí menn – Pauli Ø. Mohr nr 5
- 50 bringa kvinnur – Tanja Skaalum nr 5, Turið S. Christiansen nr 7
- 100 rygg kvinnur – Birita Debes nr 2, Guðrun Mortensen nr 5
- 100 firvald menn – Magnus Jákupsson nr 4
- 50 rygg menn – Magnus Jákupsson nr 1
- 400 frí kvinnur – Cecilia Eysturdal nr 2, Tanja Skaalum nr 3
- 50 frí menn – Pauli Ø. Mohr nr 1, Magnus Jákupsson nr 5
- 50 firvald kvinnur – Poula Ø. Mohr nr 4, Turið S. Christiansen nr 5, Birita Debes nr 7
- 200 rygg menn – Magnus Jákupsson nr 1
- 200 bringa kvinnur – Turið S. Christiansen nr 1, Tanja Skaalum nr 3
- 200 blandað menn – Magnus Jákupsson nr 2, Pauli Ø. Mohr nr 4
Tilsamans 7 ferðir styrkismeting til gullheiðursmerki, 11 ferðir til silvurheiðursmerki og 5 ferðir til bronsuheiðursmerki. Og tá er ikki tikið við, at øll uttan Pauli Ø. Mohr hava aldur til juniorkappingina, og tískil regluliga liggja enn betri fyri til heiðursmerki í tí bólkinum. Og at genturnar eru við í báðum kvinnustafettum, 4×100 frí og 4×100 blandað.
Luttøka á Small States stevnuni er sum fyrr nevnt ein roynd hjá Svimjisambandi Føroya at tetta holið millum Oyggjaleikir, so at sleppast kann undan teimum aldudalum í venjing og kappingaravrikum, ið hava verið tá ið svimjararnir bíðaðu tvey ár eftir sínum veruliga máli. Small States stevnan verður mett at vera ein góð stevna til tann hóp sum venur fram ímóti Oyggjaleikir, við tað at støðið er á leið ella hægri enn tað á Oyggjaleikum. Oyggjaleikir eru sum kunnugt sambært reglunum fyri oyggjar við færri enn 125.000 íbúgvum, har hendan Small States stevnan sum nevnt loyvir londum við sum hava upp til 1 millión íbúgvar.
Landsliðið fer úr Vágum fríggjamorgunin 11. juni kl 11:00, og kemur aftur mánakvøldið 14. juni kl 20:00. Til ber at fylgja við til dømis á www.svimjing.com og www.svimjing.com/live, umframt á heimasíðuni hjá fyriskiparunum www.sh.is.
Vegna Svimjisamband Føroya
Rókur í Jákupsstovu


text:
Navn: Óluva Elin Klettskarð
Flokkur: Tjóðveldi
Fødd: 24.06.1965
Foreldur: Edith og Páll Klettskarð
Hjúnafelagi/sambúgvi: Andras Sólstein
Børn: Páll og Ári Andrasson Klettskarð
Útbúgving: Cand.mag. í Søgu, føroyskum máli og bókmentum
Yrki: Lektari
Álitisstørv: Løgtingskvinna frá 1. september 2015.
Býráðslimur, forkvinna í Havna- og vinnunevndini, Trivnaðarnevnd Eldri og bústaðir og næstforkvinna í Fíggjarnevndini við Klaksvíkar býráð. Skúlastýrislimur, og forkvinna fyri stýrið fyri Fjarnám
Heimstaður: Stoksoyravegur 7, FO-700 Klaksvík
Telefon: 457871
Fartelefon: 217871
Email: oluvak@logting.fo


text:
Tryggur heimasigur
TB | 22/03/14
Í dag í bítandi kulda, vindi og til tíðir regn- og heglingsæl var dystur við Stórá, har okkara 1. deildar lið skuldi taka í móti 07 Vestur.
Vágamenn høvdu, eins og vit, vunnu fyrsta dystin í ár. Hetta kombinerað við, at 07 Vestur er at rokna sum ein av kandidatunum til uppflytingarplássini gjørdi at stórur spenningur var um dystin.
Men hóttanin bleiv av ongum og vágamenn høvdu ikki nógv at bjóða, tá tað kom til stykkis.
Páll byrjaði við hesum 11 í einum 4-5-1:
Ivan
Jákup – Martin – Teitur O. – Eirikur
Aron – Rógvi – Teitur – Heini – Ragnar J.
Ragnar T
Á bonkinum vóru: Óli, Carl, Arthur, Mikkjal og Jonhard
Dysturin byrjaði, og var sum heild, ikki serliga væl spældur, men hetta skal síggjast í ljósið av, at tað enn er tíðliga í kappingarárinum og eisini var nógvur vindur, ið ikki hevur gjørt tað lættari at spæla tiki taka ella hvat nú skal eita.
Í fyrstanini vóru ikki nógvir møguleikar, men kanska við eitt sindur av hepni hevði Ragnar Tausen kunna lagt TB framum, tá hann varð spældur inn um verjuna hjá vágamonnum av Teituri Justinussen. Tíverri fyri Ragnar og TB fór bólturin útav vøllinum eftir at hann annars var farin framvið málmanninum hjá 07 Vestur.
Hol kom á tá 40 minuttir vóru farnir. TB fær eitt fríspark millum miðjuna og sekstanmeturin hjá 07 Vestur og Rógvi Joensen skal taka sær av tí, hann hugsar optimistiskt at við eitt sindur av hjálp frá vindinum, so kundi hetta lata seg gera. Hann skýtur eitt drønandi hart skot, málmaðurin fær ikki beint bóltin nóg væl burtur og tað endar við at Teitur Justinussen fær blaka seg fram og stútar bóltin inn í málið.
So tá farið var til hálvleiks kundi máltalvan, ið var sett upp í gjár, vísa 1-0 til TB.
Stutt eftir at dysturin var bríkslaður í gongd aftur bleiv Arthur settur inn fyri Ragnar Joensen, men tað gingu ikki nógvir minuttir, so mátti Arthur, vegna skaða, lata seg útskifta. Í hansara stað kom Mikkjal, sum við sínum ágrytni og ferð var ein støðu hóttan móti 07 Vestur verjuni.
Tá tað írestaðu 10 minuttir av vanligu leikgongdini kom næsta málið og var hetta eitt sera væl spælt mál, har tá tað kom til stykkis endaði við at Teitur Justinussen kundi trilla bóltin uppá tvørs av sekstanmetrinum yvir til ein púra frían Ragnar Tausen, ið setti bóltin í netið.
Seinasta útskifting í dystinum var gjørd, tá Óli Johannesen kom inn á vøllin. Hann avloysti Aron.
Tá dysturin so gott sum var liðugur, gjørdi Ragnar Tausen enn eitt mál. Hetta var kanska heldur tilvildarligt, tí málmaðurin hjá 07 Vestur mátti gera sítt ítarsta fyri at verja fyri málinum, tá ein av hansara egnu monnum mundi skalla í egið net. Bjargingin var ikki meira enn hálv og so kundi Ragnar koyra hann innum strikuna til endaligu støðuna 3-0.
Ein tryggur og góður sigur fyri okkara felag og jagstranini eftir Effodeildar fótbólt aftur. Sigurin var ongantíð í vanda og 07 Vestur megnaðu ikki av seta okkara lið undir nakað álvarsamt trýst.
Næsti dystur er móti NSÍ við Stórá leygardagin um eina viku.
Myndir
Myndir av dystunum kunnu síggjast umvegis hesa Flickr-leinkjuna.
Tekniskir trupulleikar
Eftir øllum at døma, so er mobildækningurin, tá tað ræður um 3G netið hjá Føroya Tele so mikið veikt við Stórá at tað er trupult hjá einari fartelefon at varðveita streym til ein heilan dyst. Men hetta fær okkum tó ikki at geva skarvin yvir, vit fara at loysa hendan trupulleikan.


text:
Ð
Ð (stóra Ð, lítla ð) er 5. bókstavur í tí føroyska stavraðnum og er eisini ein av bókstavunum í íslendska stavraðnum og hevur fyrr verið brúkt í fornum og miðenskum. Á føroyskum verður hesin bókstavur nevndur edd. Eitt føroyskt orð kann ikki byrja við ð, men ð kann standa mitt í einum orði ella í endanum av einum orði.
Á føroyskum verður ð ikki úttalað í orðum longur, tað er annaðhvørt fallið burtur (sí dømi niðanfyri) ella verður úttalað sum j (t.d. miðan) ella v (t.d. maður). V.U. Hammershaimb valdi at taka ð við í mállæru sína, meðan Jakobsen, doktari, ikki tók tað við í sínum uppskoti til stavrað og mállæru.
Av tí at ð ofta er stumt á føroyskum, eru tað mong ið hava trupult við at skriva tað rætt, tí ein skal kenna reglurnar væl. T.d. skal eitt navnorð, sum stendur í hvørjumfalli, ongantíð enda við ð. Og ofta er ð einasti munur millum bundið og óbundið hvørkikynsorð í hvør- og hvønnfalli eintal. Í døminum "stykki" niðanfyri eru teir formarnir, sum trupult kann vera at skilja ímillum, skrivaðir við reyðum.
Orðini var og varð verða úttalað eins, men hava ikki somu merking. Var er tátíðarformur av tí, sum eitur er í nútíð (hon er heima, hon var heima). Varð er tátíðarformur av tí, sum eitur verður í nútíð (bókin verður lisin, bókin varð lisin í útvarpinum). Tvey onnur orð, ið ljóða eins, eru í og ið, har í hevur sama týdning sum i á donskum og in á enskum, meðan ið kann skiftast út við orðið sum.


text:
Sernámsfrøði á breddan
24. nov. verður eitt tiltak um sernámsfrøði við Niels Egelund, professara, og øðrum. Tiltakið verður á Læraraskúlanum og er ætlað lærarum og námsfrøðingum.
Frá skúlaárinum 2011/12 hava lesandi á Føroya læraraskúla millum annað møgleika at velja sernámsfrøði sum linjugrein. Í hesum sambandi skipar Læraraskúlin fyri áhugaverdum tiltaki við fyrilestrum og kjaki í læraraskúlahøllini hósdagin 24. november kl. 13.00 – 16.00
Tiltakið er ætlað sum kunning til lærarar og námsfrøðingar í skúlum og á dagstovnum og sum íblástur, bæði til hesi og til tey, sum skipa fyri útbúgvingunum á Læraraskúlanum.
Á skránni eru hesar framløgur:
Janus Jensen, kst. dekanur á Føroya læraraskúla:
Stutt kunning um útbúgvingarnar á Føroya læraraskúla við serligum atliti at linjugreinunum
Emmy Joensen, stjóri í Sernám:
Støðan á sernámsfrøðiliga økinum í Føroyum – møguleikar og avbjóðingar.
Niels Egelund, stjóri í Center for strategisk uddannelsesforskning, DPU.
Hvat er sernámsfrøði, og hvussu verður sernámsfrøðilig vitan sett í verk í skúlum og á dagstovnum?
Lagt verður eisini upp til kjak og spurningar, og vit vóna, at tiltakið á konstruktivan hátt kann vera til at menna útbúgvingarnar á Føroya læraraskúla.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Billa Hansen
Lag: Hákun í Noregi, konungur vár
1. Ein landnyrðingsstormur so skjótt brast á,
hvør fjøl á sjógv,
og ljót gjørdist luftin, so myrkagrá
sum skitin lógv;
fossur so beint sæst uppeftir at standa,
strokið so stynjandi fer millum landa,
og bylgjurnar berjast so stríðar.
2. Tann bátaflokkur á miði sat
og fiskin dró;
skjótt fyltust bátar og góvu uppat;
veiðin var góð.
Stormurin veksur, um stavn brýtur alda,
álitismaður má draginum halda,
meðan vindurin leikar so reystur.
3. Og dagurin lækkar, og brimið er
so øgiligt,
og froysandi niðan í neyst tað fer,
frá grunni lyft.
Knappliga bátur við broti má landa,
smildrast, tó menninir bjargast úr vanda,
meðan sprekini útaftur skola.
4. Enn vantaði ein í bátatal,
tá svørt var nátt;
í skýming hann sást uttanvert við Hæl –
men rokið hátt
brádliga hvørvsjón tá yvir hann legði;
streymur frá landi hann úteftir hevði.
Runt um feigdarfuglarnir flagsa.
5. Skjótt seglið er pettað og mastur av
og stýrið frá;
hart brakandi bátur fer undir kav –
stór neyð er á.
Hvør maður krossin brátt fyri sær ristir,
suffar farvæl til konu og systur,
til børn og foreldur í heimi.
6. Men tá ið neyðin sær beyð til gest,
var hjálp fyri hond,
tí út fyri nesi ímóti eyst’
sást skip í nánd.
Brádliga lætnaði sjófyltur bátur;
skjótt standa garpar á skipsdekki kátir,
og tøkk teir til Harran uppsenda.
7. So líðandi stormur og havódn svann;
kvirt er um fjall –
nú dagur í eystri skrímast man;
skipsakker fall.
Brádliga víkur for gleðini sorgin –
men ongantíð grunast, hvat hendir í morgin:
so ymis er sjómansins lukka.


text:
Veitsla í Landnyrðingsføroyum
Ferð eftir ferð verður ført fram úr Miðstaðarøkinum, at Føroyar eru vorðnar alsamt meira samanbundnar, og at norðari parturin av Føroyum er vorðin ein samanhangandi eind. Hetta passar ikki fyri Vágar og Norðoyggjar, sum framvegis verða kunstiga hildin í útjaðarastøðu við bummgjøldum, men eitt øki sum tað møguliga kann sigast at passa fyri, er Runavíkarøkið.
Um fáar dagar verður árliga fólkafestin við Skálafjørðin, Eystanstevna, hildin í Runavík. Annað hvørt ár er FM-kappróður í Runavík á Eystanstevnu, og so er aftur í ár. Tað eru NSÍ, NSÍ-Kappróður, Tjaldur, Støkk, Mentanarhúsfelagið og KFUM-skótarnir, ið skipa fyri stevnuni.
Tá hugarensli sveimar úteftir eystara armi av Skalafjørðinum, so steðgar tað nattúrligt í Lamba. Olduromman Katrina var úr Lamba og var bert eitt av systkjunum, ið fluttu norður í Bø. Lagnan var ikki henni blíð. Fyrri maðurin Andrias í Niðristovu gekk burtur við Stangabátinum á veg norð úr Havn. Á suðurferðini høvdu teir sett Katrinu upp í Lamba, har hon skuldi verða eitt skifti. Bert ein av bátsmanningini bjargaðist. Hetta var í 1883. Fýra ár seinni giftist Katrina við bróður Andrias, Poul bónda í Niðristovu. Soleiðis var mín famlija í faðirætt eisini umboða á Kambsdali í 1986, tá Lambaslagið hevið familjustevnu í ítróttarhøllini.
Tað er onki at taka seg aftur í, at býrt tú í Runavíkarøkinum, so býrt tú mitt í (norður-) Føroyum. Við størstu samferðsluverkætlan í Føroyum nakrantíð kemur Runavík at liggja mitt ímillum størsta og næststørsta býin í landinum, og er sjálvur triðstørsti býurin. Tað er longu farið at merkjast, bæði í kommununi og ikki minst í grannakommununum, at hugurin at búseta seg við Skálafjørðin er í stórari øking.
Eysturoyggin og Norðoyggjar útgera tilsamans Landnyrðingsføroyar, og tað er onki at taka seg aftur í, at tað fyrst og fremst er vinnulívið, sum eyðkennir tað økið. Eysturoyar Sýsla fær per capita nógv minst úr Landskassanum í mun til fólkatalið. Og fólkið í økinum tykist vera stolt av at klára seg uttan nevniverda almenna hjálp. Her er tað vinnan, sum er lokomotivð.
Eysturoyingar, ikki minst runavíkingar, hava nevniliga tað til felags við norðoyingar, at teir seta eina stóra æru í at vera sjálvbjargin. Klaksvíkingar vita alt um, hvat tað merkir at vera lokalur, men runavíkingar munnu ikki standa langt aftanfyri. Tað at vera góður við sítt lokaløki sæst væl aftur í vinnulívinum, men eisini í ítróttinum, átrúnaðinum og felagslívinum annars. Her eru fleiri ítróttarfeløg við Skálafjørðin, hvørt við sínum serstaka lokala felagsanda.
Í mun til nógvar aðrar kommunur, serliga tær stóru og miðalstóru, skarar Runavíkar Kommuna burturúr sum tann, har borgarstjórin er borgarstjóri og bara borgarstjóri. Har er ikki partapolitisk uppstilling til kommunuval í Runavíkar Kommunu, og um borgarstjórin stillar upp til løgtingsval eisini, og verður valdur, ja, so hevur hann higartil sagt borgarstjórasessin frá sær. Sostatt hevur kommunan altíð ein fulltíðarborgarstjóra.
Økið við Skálafjørðin er kanska tað økið í Føroyum, har menningin gongur við mest rívandi ferð. Runavík er longu eitt vinnuligt og fíggjarligt kraftsentur í Føroyum, og stendur til at gerast miðdepil í Norðurføroyum. Tað skal vera undarligt, um Runavík ikki fer at krevja sín rættvísa bita av almennu køkuni, tá tað ikki innan alt ov langa tíð vera 15 minuttir til Havnar – tí tað verða nú eisini bara 15 minuttir hin vegin.
Tá menningin gongur so skjótt fyri seg, er umráðandi, at ein ikki missir seg sjálvan og sín samleika burtur. Runavíkarøkið verður, hálvt í skemti, hálvt í álvara, rópt Bíbliubeltið í Føroyum. Og tað er rætt, at átrúnaðurin stendur sera sterkur í hesum økinum. Her er eitt virkið trúar- og samkomulív, eins og traditionella fólkakirkjan sanniliga eisini heldur tørn – og væl tað.
At halda fast við traditiónirnar er umráðandi, serliga í sovorðnum tíðum. Og ein liður í hesum er at halda lokala stevnulívið í hevd til gaman og álvara. Fólkið savnast á fundi til prát og hugna. Hetta gera runavíkingar og onnur við Skálafjørðin, nú tey fara undir at halda Eystanstevnu 2018.
Norðlýsið ynskir øllum eina góða Eystanstevnu!
Skráin fyri Eystanstevnuna sæst her.


text:
- Tíðindi, mentan og ítróttur
Skaðagrindin í Sandvík í 1915
Tak niður
Tann 13. februar í 1915, fyri júst hundrað árum síðan, hendi ein sorgarleikur av teimum stóru. Grindaboð var í Sandvík henda dagin og sandvíksingar og hvalbingar fóru í grind. Men vanlukka hendi og 14 mans sjólótust.
Í sendingini hoyra vit frásøgn frá hendingini, sum Johannes Andreas Næs hevur skrivað, og samrøður við ávíkavist Niels Mørk, ið var í grind í Sandvík henda dagin, og Dennu Mohr, ið kom á Hvalba henda vanlukkudag.
Lurta eftir sendingini her
Hoyr Niels Mørk syngja tveir sangir um hendingina, og Dennu Mohr greiða frá um tíðina í Hvalba eftir vanlukkuna. Trýst her


text:
Malmö
Malmö er ein býur í Malmö kommunu í Svøríki. Býurin er størsti býur í Skåne 280.415 (2010)[1] og triðstørsti býur í Svøríki við umleið 280.000 íbúgvum í sjálvum býnum og umleið 298.000 í kommununi. Býurin fevnir um 71,76 km2 og hevur ein fólkatættleika á 3.908 pr. km2. Í 2013 var býurin vertur fyri Eurovision Song Contest. Oyrasundsbrúgvin er beint sunnanfyri Malmö og bindir Svøríki saman við Danmark. Brúgvin hevur skapt nýggju regiónina, sum verður nevnd Oyrasundsregiónin (Øresundsregionen). Eftir at brúgvin læt upp, eru rættiliga nógvir danir fluttir til Malmö og aðrar svenskar býir at búgva, og nógvir svenskarar pendla dagliga millum Svøríki og Danmark til arbeiðis.
Innihaldsyvirlit
Søga[rætta | rætta wikitekst]
Býurin varð stovnaður í 1275 og var í fleiri ár næststørsti býurin í Danmark. Býurin verður fyrstu ferð umrøddur ár 1200, og verður tá nevndur Malmoghe ella Malmhauge. Við friðaravtaluni hin 26. februar 1658, sum verður nevnd Roskilde friðurin (Roskilde freden), vóru danir og norðmenn noyddir ta lata Malmö og alt Skåne til Svøríkis, og síðan hava hesi øki verið ein partur av svenska ríkinum. Danmark og Noreg vóru tá eitt ríki.
Veðurlag[rætta | rætta wikitekst]
Meðalhitalag, kuldalag og avfall (regn/kavi):[2]
Býarpartar[rætta | rætta wikitekst]
Keldur[rætta | rætta wikitekst]
Slóðir[rætta | rætta wikitekst]


text:
- Tíðindi, mentan og ítróttur
Tað er ikki so langt millum andstøðu og samgongu
Tak niður
16 løgtingsfólk atkvøddu fyri fiskivinnunýskipanini tá uppskotinið var til 2. viðgerð, men til 3. viðgerð var øðrvísi. 18 tinglimir atkvøddu fyri - øll samgonan og Sonja Jógvansdóttir, uttanflokkatingkvinna, og Bill Justinussen, tingmaður fyri Miðflokkin.
Høgni Hoydal heldur, at hetta er eitt tekin um, at tað ikki er langt ímillum andstøðu og samgongu. Hann ásannar tó, at uppskotið er nógv broytt í mun til, hvat tey upprunaliga ætlaðu, soleiðis at semja kundi finnast.
Sí eisini


text:
Í hesum døgum er Teitur Lassen á ferð kring Føroyar fyri at bera fram sangirnir av nýggjastu útgávu síni, ”I Want to be Kind”.
Í gjárkvøldið hevði hann bjóðað til aðru útgávukonsertina í høvuðsstaðnum. Og sigast má, at minimalistiska musikalska tilgongdin í list Teiturs eisini kemur til sjóndar í valinum av konserthøli.
Fyrsta konsertin var í Blábarr, sum ikki er kend fyri at rúma serliga nógvum áhoyrarum til konsertir. Onnur konsertin – tann í gjárkvøldið – var í absolutt minstu barr í býnum, Mikkeller ”heima í Havn”.
Annars hava konsertir verið í Maggies í Nólsoy og Tøting í Syðrugøtu og í bygdarhúsinum í Kunoy fríggjakvøldið og Listastovuni í Miðvági leygarkvøldið.
Í næsta mánaði verður so flutt inn í størri konserthølir, men tað verður burtur frá Havnini, í Salt á Drelnesi og Løkshøll í Runavík.
Sigast má, eftir at hava uppliva standikonsertina í Mikkeller í gjárkvøldið, at Teitur og tónleikur hansara hóskar væl til intima ølbarr. Síggi eisini, at hann á konsertferð síni í USA í farna mánaði eisini mest hevur spælt í ’lounges’ og ’wineries’ til smærri intim tiltøk.
Minimalistiskt
Tí Teitur hevur eina minimalistiska tilgongd til sín tónleik. Tað sæst eisini aftur í eftirhondini eyðkendu strikumyndum hansara, sum prýða framsíðuna á LP- og fløguhúsanum.
”I Want to be Kind” er fyrsta soloútgávan hjá Teiti í fimm ár. Eitt tyssi av góðum, fittum, vinarligum sangum, við klaverfylgispæli og øðrum (ó)ljóði.
Á sínum framførslum megnar Teitur hegnisliga upp á eingang at spæla bæði klaver, syngja, bríksla, trumma (við beinunum, vistnokk) og so skrúva og trýsta upp á dósir og dimsar, sum geva elektroniskt ljóð úr sær. Hugtakandi.
Útgávan fær eisini eina heilt aðra dimensjón, tá ein hevur upplivað Teit framføra sangirnar live og eisini fortalt søguna aftanfyri.
Til dømis er eitt lag á fløguni ein av sálmunum, sum Teitur skrivaði til nýggja danska sálmabókaískoytið. Vit fáa søguna um, at sangurin er skrivaður eina nátt í Keypmannahavn saman við einum skemtara við støði í eini huglyndistest hjá Goldberg. Løgið. Í ensku útgávuni eitur sangurin ”Quite a lot, Only Slightly, Very Much”.
Onki reyp, fyri ikki at siga ov lítið reyp
Vit fáa eisini at vita, at sangurin ”Sara”, ið er tann mest útvarpaði sangurin á fløguni – Josephinan á hesi fløguni, um man so kann siga – er bygdur a Boston-akkordir, sum hann kallar tað. Boston, tí tónleikurin minnir um eyðkennislagið til sjónvarpsrøðina Cheers/Sams Bar, sum nógv munnu minnast.
Vit fáa eisini at vita, at ”...hetta er ein av sangunum, sum Mandy Patinkin eisini hevur á síni fløgu”. Bara so hissini – bonusupplýsing. Týpiskt Teitur. Onki við at reypa og dvølja við hetta. Harragud. Mandy Patinkin er sjálvasti Saul Berenson, ja hann í ’Homeland’, sjónvarpsrøðini. Hann hevur sang sum frítíðarítriv, og hevur tríggjar av hesum sangunum á síni fløgu. Men nei, tað reypar Teitur ikki við.
Øll vita hvussu Teitur ljóðar, so her er ein tann mest hugtakandi sangurin á nýggju vælverufløguni hjá Teiti, ”I Have Found my Happines”, við sjálvasta Saul Berenson:
Í sanginum syngur Teitur/Mandy um at hava søkt eydnuna, sæð og roynt heimin fyri til síðst vera sættaður við eydnuna í samveruni við ein annan persón, staðfestur við einum silvurringi.
Gott at vita, at hann hevur funnið sæluna – vónandi støðgar tað ikki hesum eldgosi av listarligum talenti við at skapa kortini.
Fyri mína skuld má hann gjarna skrúva harðari frá ljóðinum næstu ferð.


text:
Í kvøld skal føroyska A-landsliðið hjá monnum aftur í eldin. Talan er um 3. umfar í bólki C í deild D í UEFA Nations League.
Aserbadjan er mótsstøðuliðið, og bæði liðini hava nógv uppá spæl. Útiliðið hevur spælt tveir javnleikir higartil; fyrst á heimavølli ímóti Kosovo og síðani á Malta. Føroyar hava vunnið á Malta og tapt í Kosovo. Dysturin er á mangan hátt ein dystur um at gerast avbjóðari hjá Kosovo í oddinum av bólkinum. Í kvøld vitjar Malta í Kosovo, og tað kann væntast, at Kosovo vinnur og harvið kemur uppá sjey stig.
Aserbadjan verður mett sum lítil favorittur í kvøld, men tað eru tó rímiliga høg odds uppá útisigur. Á styrkislistanum hjá Fifa eru Føroyar nummar 92 og Aserbadjan nummar 108. Nógv bendir á ein javnan og spennnadi dyst, ið kann koppa báðar vegir.
Tað er ymiskt sum bendir á, at Lars Olsen og Jóannes Jakobsen fara at broyta eitt sindur uppá føroyska liðið. Hetta hevur Lars givið borið eitt sindur fram í miðlunum, og in.fo metir, at Gilli Rólantsson verður fluttur av vinstra kantinum aftur á høgra bakk, og at Jóan Símun Edmundsson fær útgangsstøði frammanfyri tvørámannin í høgra borðið. Hetta gevur so pláss fyri Finni Justinussen, ið er glóðheitur fyri Næstved í næstbestu donsku deildini.
Tað verður sagt frá nakað av avfalli og vindi tá dysturin verður leiktur í kvøld. Hetta burdi tó ikki verið nakar vansi fyri føroyska liðið. FSF boðaði í gjárkvøldið frá, at undir 300 atgongumerki eru eftir til dystin. Talan verður um ein Tórsvøll, ið verður næstan fyltur upp, og har nógvur larmur helst verður, har frálíki Skansin fer at ganga á odda.
Føroyingar hava við sigri í kvøld veruliga møguleikan at bjóða av um fyrstaplássið í bólkinum. Vit vera á staðnum, og hava myndir og samandrátt frá dystinum og fáa viðmerkingar eftir dystin.
Føroyar Framá!
Upptakt: Javnur og avgerandi dystur fyri framman á Tórsvølli
Føroyar tekur ímóti Aserbadjan í Nations League í kvøld, og nógv er uppá spæl.
Føroyar vunnu seinast spælt varð á Tórsvølli; hesaferð er aftur talan um týðandi dyst hjá René Shaki og co.(Mynd: Jens Kr. Vang)
Í kvøld skal føroyska A-landsliðið hjá monnum aftur í eldin. Talan er um 3. umfar í bólki C í deild D í UEFA Nations League.


text:
Uppgávubók til Rokning 5, sum er partur av bókaheild til undirvísingina í støddfrøði í fólkaskúlanum. Uppgávub...
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Mina er glað og hevur tað gott á trøðni, har hon býr saman við Æsu og lombum hennara.
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Søgan um Katrina í Toftum byggir á søgn úr Hósvík frá seinast í 18. øld.
Visti tú, at kettur sova tvær ferðir so nógv sum tú?
Í bókini, Veður, fært tú nógv at vita um veðrið, til dømis hvussu tung skýggj kunnu verða...
Visti tú, at chihuahua er minsta hundaslagið, sum er til?
Gjøgnum alla søguna hjá menniskjum hava verið fólk, sum hava leitað sær til tað ókenda.
Her er alt, sum tú hevur brúk fyri til at skriva tína allarbestu søgu!
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi b...
Hvussu stórir vóru dinasaurarnir, og vhat ótu teir?
Tað regnar. Símun og Nói vilja bjarga maðkum.
Símun og Nói finna eina kanin undir sólberjarunninum.
Pál er glaður. Pápi hansara skal ganda fyri flokkinum.
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókment...
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næ...
“Samfelagið og vit” er næmingabók í Samfelagsfrøði í 8. flokki.
Læraravegleiðingin til Nem í fimta er býtt í tveir partar, Vegleiðing um føroyskt og Vegleiðing til partarnar.
Bókin er í seks pørtum, og hvør partur leggur dent á okkurt ávíst:
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Sofía og Anita síggja tveir gátuførar menn bera ting úr einum gomlum bumbuskýli.
Læknin, ið drakk piss. Gentan,ið kom livandi frá at detta úr einum flogfari.
Í fyrstu bókini vann 5.b fótbóltskappingina.
Romeo og Julia eru góð...... men ættirnar hjá teimum eru fíggindar.
Djóra-Djóni sigur frá um síni yndis frumskógardjór.
Magnir dugir als ikki at spæla fótbólt, men av onkrari løgnari orsøk fær hann tvey mál og verður kosin at vera...
Her er nógv fakta savnað saman um ungar, hvussu teir verða føddir/lagdir, hvat teir eta, hvussu teir klára seg...
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillaga...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Lærarabók til bókaheildina Rokning 4b, sum er til støddfrøði í innskúlingini.
Rokning 4a er partur av bókahei...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Bókin byggir á ástøði í positivari sálarfrøði, menningarsálarfrøði og neurosálarfrøði.
Arbeiðsmarknaðurin er undirvísingartilfar í samfelagsfrøði í miðnámi. Nám, Føroya Arbeiðsgevarafelag og tey fi...
Mállærubók at brúka saman við bókaheildini Nem í fjórða. t:
Ger vinir tínar bilsnar við hesum frálíku hvørviskynstrunum.
Fía er fosturbarn. Mamman er ov sjúk at búgva heima.
Tað besta, Maggi veit, er at sparka bólt.
Fyri at fáa svimjimerki, skalt tú klára at: Svimja 25 metur - Kava niður á botn í hylinum - Bjarga skúlastjóra...
Fótbóltur, fótbóltur, fótbóltur, vinir, ósemjur og eitt sindur av kærleika.
Huckelberry Finn orkar ikki longur at búgva í einum húsum og at ganga í nýggjum klæðum, sum skriða.
Tá ið pápi teirra hvørvur á løgnan hátt, broytist lívið hjá Bobbie, Petur og Phyllis brádliga.
Onkur skavast! Ein mús býr undir skápinum.
Askur hjálpir abbanum ar flyta.
Ida og Uni lata lúkuna upp og lova Dís út úr búrinum.
Æsa er júst farin upp. Hon fær sær morgunmat sjálv, smyr matpakkan sjálv, vekir mammu sína við at rópa: Hallóó...


text:
Vinkonan hjá tykkum skal giftast, og tað er tykkara uppgáva at standa fyri hennara polterabend. Men hvussu tryggjar man sær, at ráðleggingin verður so ómakaleys sum gjørligt? Og hvat skal man finna uppá?
Niðanfyri eru nøkur ráð til, hvussu tit skapa ein ógloymandi dag:
1. Nær og hvussu?
- Byrja í góðari tíð, gjarna 6 mánaðir áðrenn. Tað tekur tíð at gerast samdar um ein dag.
- Allar vilja sjálvandi geva sítt íkast til henda dag, men ov nógvir kokkar spilla matin. Havið eitt felags hugarok, har tit hvør sær koma við hugskotum til dagin. Eftir hetta er umráðandi, at tit seta ein ’stýribólk’ , ið skal standa fyri at samskipa arbeiðið. Í hesum bólki skulu ikki vera fleiri enn 3 persónar.
- Stýribólkurin skal ikki verða bangin fyri at útdeila uppgávur, so tær ikki standa fyri øllum. Á hendan hátt gerast allar ein partur av ráðleggingini.
- Ger eina tíðarætlan fyri dagin. Og minst til at innroknað ferðatíð, um hetta verður ein partur av degnum.
2. Hvør?
- Tað ber sjálvandi til at spyrja brúðrina, hvønn hon ynskir at hava við til sína polterabend. Men um tit vita, at hon vil takast av bóli, mugu tit sjálvar gera av, hvør skal við. Til ber sjálvandi at ráðføra seg við brúðgómin.
- Onkrar brúðrar halda tað verða stuttligt, um mamman er við. Hetta kunnu tit umhugsað, um tað hevði verið nakað fyri tykkara vinkonu.
- Nógvar halda, at tað ikki er hóskandi at taka børn við til eitt polterabend. Her velst aftur um, hvat brúðurin ynskir. Hevur hon til dømis hug at taka síni egnu børn við ella hevur hon kanska totalt brúk fyri at sláa seg leysa ”på egen hånd?” Hetta er eisini nakað, tit mugu umhugsað.
Minnist til at bílig innsløg kunnu vera akkurát líka stuttlig sum dýr. Her má aftur hugsast um hvør brúðurin er, og hvat henni dámar.
3. Fíggjarætlan
- Tað er sera umráðandi, at tit væntanarsamsvara um hvat tit halda hesin dagur skal kosta pr. persón.
- Minnist til at bílig innsløg kunnu vera akkurát líka stuttlig sum dýr. Her má aftur hugsast um hvør brúðurin er, og hvat henni dámar. Er hon til spa og massagu ella er ein persónlig spurnarkapping akkurát hon?
- Fyri at gera tað so lætt sum gjørligt, er tað smart at áseta eina fasta upphædd, so allar gjalda tað sama, óansæð um man er við ein part av degnum ella allan dagin/kvøldið/náttina.
- Allar skulu hava goldið áðrenn dagin, so slepst undan at onkur leggur út fyri aðrar.
4. Hvat?
- Tað er upplagt at hava ymiskar uttandura aktivitetir, men um veðrið ikki er til vildar, er týdningarmikið at hava ein plan b.
- Ger eitt minni um dagin. Tað kann til dømis vera ein scrapbók, har tit seta myndir og skriva smáar tekstir í.
Hvat skal ein so finna uppá til eitt polterabend?:
Tað klassiska:
-
Tak brúðrina við í eitt studio og innspælið ein sang.
-
Lat brúðrina í stuttlig klæðir og gang ein túr ígjøgnum býin við henni.
Tað luksuriøsa:
- Gev brúðrini andlitsviðgerð og massagu.
- Farið í heitan pott.
Tað villa:
- Farið ein túr við einum skjóttgangandi báti.
- Sígið úr trøðum ella bergum.
Hetta eru bert dømi um, hvat man kann gera, men í síðsta enda eru tað tit, ið kenna brúðrina best og vita, hvat henni dámar.
Prei!
Fyri meira íblástur til aktivitetir, ber til at seta seg í samband við teir ymisku
Deil hesa grein


text:
Navn:
Laila Mikkelsen
Stutt lýsing um Lailu:
Laila Mikkelsen er uppvaksin í Klaksvík. Útbúgvin Designteknolog fra Teko, Herning. Bachelor í retail management fra Via University, Aarhus.
Er búsitandi í Aarhus við sjeikinum Claus og soninum Ádam inntil februar har tey flyta í egin hús í Hedensted. Starvast til dagligt hja Eimskip A/S í Aarhus.
Les 1. part, 2. part, 3. part, og 4. part her.
Eg eiti Laila eri 28 ár, frá Klaksvík (vigtig detalja) búsitandi í Aarhus, eigi sonin Ádam 5ár og skal giftast vid Claus í Juni 2018.
Eg bleiv biðin um, at skriva ein blogg í forløbinum upp til brúdleypið hjá okkum, og má eg viðganga, at eg fyrst hugsaði, hvør er so býtt/ur at tíma at hoyra, hvat eg hugsi, havi at siga ella generelt lesa mína meining. MEN, eg plagi ikki at hava tunguna mítt í munninum sjálvt, um onkur ikki tímur at lurta, so hvat tá?
Vit kunnu øll vera einig í, at tað eru nógvir tankar, ið renna ígjøgnum høvdið á einum, tá ið man hevur sagt ja til eitt fríggjarí. Okkara forløb inntil víðari, hevur ikki bert verið ein dansur á rósum, men harafturmóti ein til tíðir buldrasligur dansur – har foreldur, familja, svigerfamilja (svigermor), vinir og kenningar hava øll havt sítt at sagt (men meir um tað til eina aðru ferð) og jamen, soleiðis er tað bara og nýta vit tað í upptaktini.
Eg síggji hetta forløb, sum tá eg var við barn. Øll fortelja um, hvussu deiligt og ljósareytt tad er, og SPECIELT, tá barnid er proppað út, alt er so eviga deiligt. Eingin tosar um forstoppilsi, yvirstór bind í fleiri vikur, og at man av og á hugsar, at nú láni eg teg líka út í nakrar dagar so eg kann sleppa at sova (Ella var tað bara eg?). Men í síðsta enda, tá man er komin yvir verkirnir og hevur vant seg til svøvnleysu næturnar, so er tað tað heila vert. So hví ikki skriva nakrar tankar niður og vóna at onkur kan læra, flenna at, vid, ella bara forvitnast. Kanska onkur dugir at síggja okkara hektiska og til tíðir merkværdiga gerðandisdag við brúðleypsplanlegging sum nakað ið gevur látur frá sær. Um tit so koma at flenna við ella eftir, má vera uppá okkara bekostning. Tey, ið kenna meg, vita, at eg onkuntíð eri eitt sindur for opin, so her kemur tad.
Tá eg var smágenta var dreymur mín, at hava eitt stórt brúðleyp við glimmur og stórum prinsessu kjóla. Ella hvørtfall ein ið kundi svinga, tá eg skuldi dansa við prinsinum. So bleiv eg “vaksin” og ringforlovað, og veruleikin gekk upp fyri mær. Eg havi nokk aldrin verið og eri nokk ikki so prinsessulig alíkavæl. Brúðleypi kostar meira í veruleikanum enn í dreyminun, og ja ..heilt erligt, er tað bara ikki eg. Haraftrat, tá eg prøvaði ein stóran tyll kjóla fyrstu ferð, mundi eg kvalst og dotti afturá so nógv stoff var í honum. So nei, vit droppa handan dreymin og gera ein nýggjan ið samsvarar við veruleikan. Áður havi eg nevnt, at alt hetta brúðleyps stási gav mær prikkar. Og slett ikki tað, tað ger tað enn. MEN! So nú ein dagin á arbeiðsplássinum var tað ein arbeiðsfelagaði ið eisini var blivin ringforlova #WUHUUUU og vit, so býttar vit eru, ringast eftir hvørja aðrari (Ístaðin fyri at vinka so vísa vit ringfingur) Eg havi eisini áður nevnt, at eg vildi ynskt at eg hevði eina vinkonu ið var við mína lið fysiskt, sum eg kundi sparra við. So hesin fitti arbeiðsfelagaði er blivin grovt útnytta til fullnar hesu síðstu vikurnar. Og tað bleiv hon eisini fríggjadagin. Vit báar hava nemliga verið til outlet í Aabenraa -um nakar yvast, so er tað í bøh landinum heilt niðri í sønderjyllandi, og tað er líka við tey tosa týkst har! Anywas, hetta var fyrstu fer hon skuldi prøva kjóla, og sjálvt um mítt humør um hetta var eitt sindur so sum so, valdi eg at síggja jaligt uppá tað, og um ikki annað so fekk man ein góðan túr burturúr tí. #WuuupWuuup
– Kenna tit seriuna Say Yes To The Dress? Har brúðurin grætur av gleði og bara følir at hetta er KJÓLIN? – Hetta var næstan kenslan! EG HAVI FUNNI KJÓLAN! og enntá ein Lilly kjóla!
Spentar og eitt sindur nervøsar, tí vit vistu ikki hvat var okkum í vantu. Eg hevði ímynda mær eina kollektión við puff ermun og okkurt frá 19. øld.
So var ikki. Eitt so flott úrval av vøru, og var tað skjótt eg fann mær heili 4 kjólar at royna. Tann fyrsti eg prøvaði var tann eg var mest forelska í, men hann líktist hvørki einum ella øðrum tá hann kom á. So út við honum, og í ein nýggjan. -Kenna tit seriuna Say Yes To The Dress? Har brúðurin grætur av gleði og bara følir at hetta er KJÓLIN? -Hetta var næstan kenslan! EG HAVI FUNNI KJÓLAN! og enntá ein Lilly kjóla! #OMG her kom press á. Eftirsum tað er eitt outlet so skuldi eg bestemma meg her og nú! Og so at ringja til Per og Pól, og sjálvandi! -Eingin tekur telefonina og panikkur kom í meg. Men so kom mín góða svigermamma til the rescue. Eg skundaði mær at senda nakrar myndir til hana og døndøndøndøøøøn… svigermor approves! Ah gud ein lætti og gleði har var. Jé gred mamma mín gred og øll bygdon gred!
Les víðari niðanfyri lýsingina
Mín fitti arbeiðisfelagi fann onki, men fyri hana var tað ein túrur verdur allar pengarnir, har hon kom nærri at hvørjum stíli hon skal ganga eftir. Og fyri meg ja, nýtist eg at forklára hvussu glað eg eri fyri túrin? Dreymur mín er umskrivaður, men hesin kjólin passar perfekt til tann nýggja dreymin, og enn betur til mín fyrsta dans við mín komandi prinsi. Sjálvt um eg nokk detti. #PrinsesseLaila
Deil hesa grein


text:
Aling á Sandsvág
Sum eina roynd fer Marine Harvest at ala laks á Sandsvág í 2016. Hetta er eitt øki við heldur truplari umstøðum enn aðrastaðni. Aldan er høg, og náttúran er meiri harðbalin enn í teimum vardu firðunum.
Hetta er ein avbjóðing, sum Marine Harvest tekur á seg. Eydnast tað at fáa góðan rakstur í alingina á Sandsvág, kann tað lata upp fyri nýggjum møguleikum hjá alivinnuni.
Eitt er, at tað kann gerast eitt stig á leiðini at fara longur út á hav at ala. Hetta gevur møguleikar fyri at økja framleiðsluna av heilsugóðum laksi til heimsmarknaðin, sum hevur tørv á dygdargóðari og sunnari føði.
Annað er, at tað er gott fyri umhvørvi, um tað ber til at fara longur út á streymasjógv við alingini.
Við at ala á Sandi ber til at fáa virksemi í eitt øki, har tað frammanundan ikki er eins nógv vinnuligt virksemi, sum í øðrum økjum í landinum. Eitt alibrúk á Sandoynni kann skapa nakað av virkemi og avleiddum virksemi, ið sum frá líður kann vera við til skapa vøkstur í oynni og at fáa fólk at støðast á staðnum.


text:
Frálíki listamaðurin, Anker Mortensen hevur úr at gera í hesum døgum. Heilar tríggjar framsýningar hjá honum kunnu upplivast hetta vikuskiftið. Ein er í Klaksvík í Gamla Seglhúsinum, hon letur upp í kvøld, 26.mai kl.18, Oggi Lamhauge heldur røðu og Steintór Rasmussen framførir nøkur løg.
Framsýningin í Galleri Trap í Valby letur upp í morgin, leygardagin 27.mai. Galleri Trap kl. 14-18. Søndre Allé 11. 2500 Valby.
Í dag og í morgin er síðsti kjansur at síggja framsýningina hjá Anker Mortensen í Steinprenti í Havn. Her eru myndir frá ferniseringini:


text:
Á middegi í gjár kom svenska superstjørnan Zara Larsson til Føroya. Hon hevur konsert á Summar Festivalinum í kvøld, men vildi sleppa í góðari tíð til Føroya fyri at uppliva landið.
– Eg havi sett meg inn í, hvat Føroyar er, og eg eri sera fegin um, at eg eri sloppin til Føroya at vitja og at hava konsert her. Eg havi ferðast nógvastaðni kring heimin, men eg má siga, at eg havi sjáldan tikið so nógvar myndir sum her í Føroyum, sigur Zara Larsson.
– Vit hava fingið nógvar góðar upplivingar í gjár og í dag, og í kvøld ætli eg mær at løna føroyingum aftur og geva fólki eina tónleikauppliving, sum tey seint fara at gloyma, sigur hon.
Zara Larsson telist millum heitastu nøvnini í altjóða popptónleiki í løtuni. Hon hevur hittað við sangum sum Lush Life, Uncover og Symphony, og í kvøld framførir hon hesar og aðrar sangir saman við bólki sínum á Vágsbø.
– Vit leggja sera nógv orku í okkara framførslur, og vit eru í toppformi, nú vit fara at spæla á Summar Festivalinum, sigur hon.
Zara Larsson er nógv umbiðin. Hon fer tíðliga í morgin ári av landinum aftur, og í annaðkvøld hevur hon konsert í Brússel.
Zara Larsson spælir á Summar Festivalinum í kvøld klokkan 21.
Zara Larsson: - Vit gloyma ongantíð Føroyar
- Eg havi sjáldan tikið so nógvar myndir sum her í Føroyum, sigur Zara Larsson
Á middegi í gjár kom svenska superstjørnan Zara Larsson til Føroya. Hon hevur konsert á Summar Festivalinum í kvøld, men vildi sleppa í góðari tíð til Føroya fyri at uppliva landið.


text:
Týskvøldið 11. desember hevur Nes Sóknar Musikkskúli tvær næmingakonsertir í Løkshøll.
Tann fyrra er klokkan 19:00, har næmingarnir hjá Moniku Stauss Joensen, Ann Kristin D. Hansen (Anki), Odduri Hentze og Nikolaos Kapnas spæla.
Tann seinna konsertin er beint aftaná - klokkan uml. 20:00. Tá spæla næmingarnir hjá Tóra Restorff Jacobsen, Herluf Lützen og Heðini Kambsdal.
Øll eru vælkomin á konsert. Tað kostar einki at koma inn.
Mikudagin klokkan 17:00 hevur Nes Sóknar Musikkskúli aftur konsert. Hesaferð í bókasavninum við Løkin.
Tað eru næmingarnir hjá Katju Volovelskaja og Ken Jones, ið fara at spæla.
Øll eru eisini vælkomin á hesa konsertina. Ókeypis atgongd.


text:
Agnar Frederiksen
13.01.2018 - 21:33
Ítróttur > Ítróttur > Hondbóltur
Føroyar vóru væl við í fyrra hálvleiki, men taptu at enda sera greitt í seinasta dystinum í hesari HM-unndankappingini. Italia vann 29-18, og endar harvið á øðrum plássi í bólkinum.
Undan kappingini varð væntað, at hetta var tann dysturin, har føroyingar høvdu best møguleika. Italia vann í gjár óvæntað á Ukraina. Føroyar høvdu tvey átta-máls tap í viðførinum, og Føroyar vóru fyriuttan Helga Hoydal og Fríða Weyhe. Spælskiparin Jónas G. Djurhuus spældu ikki nógv í dag heldur, og Peter Krogh var ikki so nógv í álopinum sum áður.
Føroyar byrjaðu við Niklasi Simonsen í málinum, Róki Akralíð á strikuni, Niklasi Selvig á høgra vongi Kjartani Johansen á høgra bakki, Tróndi Kragesteen spælskipari,
Hans Eli Sigurbjørnsson á vinstra bakki og Høgna Klein Olsen á vinstra vongi. Í verjustøðu varð dekkað við offensivari 3-2-1 verju. Hilmar Leon Jaokobsen kom
inn fyri Hans Eli at dekka sum 1`ari. Peter Krogh kom inn fyri Trónd at dekka
sum 2`ari Soleiðis byrjaðu Føroyar, men tað var nógv rotatión sum dysturin leið.
Italia byrjaði betri, men Føroyar kom væl innaftur í dystin, og munurin í 1.hálvleiki varð ongantíð stórur. Føroyar var tó ongantíð á odda, og í hálvleikinum var støðan 13-10. Offensiva verjan riggaði rímiliga væl í 1.hálvleiki, men Føroyar høvdu trupult við at steðga tunga strikuleikaranum hjá Italia, ið ofta gjørdist ein ímóti einum.
Føroyar komu uppá 10-10, tá tíggju minuttir vóru eftir av 1.hálvleiki. Men so fingu føroyingar einki mál í yvir 15.minuttir. Afturvendandi trupuleikin var at skóta frá ov truplum støðum, og tá opnu møguleikarnir komu, so brendu føroyingarnir ofta. Tað var nógv broyting á liðnum, og tað ávirkaði kanska eisini. Orkan spældi heilt víst eisini inn. Málverjin hjá Italia stóð eisini ein góðan dyst.
Seinnu helvt av seinna hálvleiki fall føroyska liðið saman, og tapti at enda við ellivu málum. Hetta var ikki tað punktum, sum føroyingar vildu seta, men manglandi orka og ymiskt annað spældi inn í dag, og føroyingar fara heim eftir trý greið tap og fleiri lærdómat.
Føroyskir málskjúttar:
Peter Krogh 4
Jónas G. Djurhuus 3(2)
Kjartan Johansen 2
Rókur Akralíð 2
Tróndur Kragesteen 2
Niklas Selvig 1
Høgni Klein Olsen 1
Hilmar Leon Jakobsen 1
Sjúrður Olsen 1
Sigmundur Nolsøe 1


text:
Fleyr
- Ternan, menn 3-0, (25-20, 25-19 og 25-18)
Fleyr
møtti í dag Ternuni í Gundadalshøllini - hjá Fleyr er umráðandi at vinna allar
dystir, um teir skulu leika seg í FM-finalurnar.
Fyrsta
settið leikaði javnt á, men móti endanum var tað Fleyr sum vísti, at teir vóru
eina tonn betri enn uppflytararnir av Toftum og vann settið 25-20.
Eisini
hini bæði settini vann Fleyr trygd og harvið dystin 3-0.
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
1913
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. februar - Grand Central jarnabreytarstøðin í New York opnar aftur, og verður heimsins størsta jarnbreytarstøð.
- 4. mars - Woodrow Wilson tekur við embæti forseta í Amerika frá William Howard Taft.
- 11. juni - Kvinnur fáa atkvøðurætt í Noregi.
- 29. juni - Seinna balkankríggið byrjar.
- 10. juli - Hitin í Deyðadalinum í Kalifornia kemur upp á 56,7 gradur, sum er hægsti skjalafesti hiti nakrantíð.
- 13. august - Harry Brearley uppfinnur rustfrítt stál, í Sheffield í Englandi.
- 23. august - Standmyndin av lítlu Havfrúnni í Keypmannahavn stendur liðug.
- 23. desember - 19 menn úr Norðoyggjum sjólátast við trimum bátum. Hendingin ger, at Skarðs bygd á Kunoynni nøkur ár seinni avtoftast.
Ókend dagseting[rætta | rætta wikitekst]
- Camel sigarettur koma á marknaðin, sum tær fyrstu av tí slag vit kenna í dag.
Ítróttur[rætta | rætta wikitekst]
Fótbóltur[rætta | rætta wikitekst]
- 23. februar - Eiðis Bóltfelag (EB) verður stovnað á Eiði.
Føðingar[rætta | rætta wikitekst]
- 5. apríl - Ruth Smith í Vági, føroysk listakona (deyð 1958).
- 10. september - Janus Kamban í Tórshavn, (d. 2. mai 2009).
- 27. november - Hanus Debes Joensen, landslækni 1949-79 (d. 1995)


text:
Nógvir súkklarar á vegnunum um hvítusunnuna
ítróttur19-05-2018 - 16:12 - Jóanis Nielsen
Fyrireikingarnar hjá Team Rynkeby Føroyar súkklarunum eru í hæddini, og um í vikuskiftinum verður súkkla alla dagarnar.
Leygardagin verður súkkla í Suðuroynni av Krambatanga, til Froðbiar og síðan suðureftir til Famjinar, til Sumbiar og aftur til Vágs.
Sunnudagin súkkla tey úr Havn til Vestmanna, síðan tl Gásadals og aftur til Havnar.
Mánadagin fara súkklararnir í Sandoynna, og enda verður aftur í Hoyvík, har samkoma verður fyri innbodnum.
Súkklarar á landsvegnum fylla, og vit vóna, at vit kunnu hjálpast at, at takað atlit til hvønn annan í ferðsluni, so øll koma heim uttan mein. Bæði bilførarar og súkklarar.
Venjingarnar eru liður í fyrireikingunum til ferðina í Juli, har súkklarnir við hjálparfólkum súkkla úr Klaksvík til Paris.


text:
Um tit eru áhugað at gerast fosturforeldur, kunnu tit venda tykkum til Fosturforeldraskipanina. Har fæst kunning um tørvin á fosturforeldrum, góðkenningartilgongdina, útbúgving, stuðul o.s.fr. Áðrenn umsókn tykkara verður viðgjørd, skulu tit fylla út umsóknarskjøl.
Tá Fosturforeldraskipanin hevur fingið umsóknina, byrjar góðkenningartilgongdin. Tykkara familjuviðurskifti verða kannað, og mett verður um, hvørt tit lúka treytirnar og hava førleikar til at gerast fosturforeldur.
Tit skulu eisini á eitt lógarásett skeið fyri fosturforeldur. Skeiðið tekur støði í RUGO-førleikunum.
Um tit verða góðkend til uppgávuna, verða tit skrásett í skipanini. Avtala verður gjørd millum tykkum og Fosturforeldraskipanina um, at tit skulu vera tøk at taka ímóti einum barni, tá tørvur er á tí. Fosturforeldur til tað einstaka barnið verða altíð vald út frá tørvinum hjá barninum.
Tað er týdningarmikið at fyrireika seg væl til uppgávuna sum fosturforeldur. Tí er gott at hava umhugsað og umrøtt ymisk viðurskifti, sum kunnu gera seg galdandi í fosturfamiljum. Tit kunnu fáa íblástur til fyrireikingararbeiðið her.
Lurtið eftir útvarpssending um fosturforeldur her.


text:
Dollin
Um næstseinasta aldarskifti var í Congo eitt satt ræðustýri undir leiðslu av belgiska konginum Leopold II. Í 1903 varð gjørd ein bredsk kanning av viðurskiftunum. Hon førdi í 1904 til eina fólkarørslu, sum í 1908 noyddi Leopold kong at lata Congo frá sær sum sína persónligu ogn. Hetta er tann dramatiska søgan um havnarmannin Daniel Jacob Danielsen, Dollin, sum var í fremstu røð í hesi tilgongd, sum av røttum kann sigast at hava broytt heimsøguna. Bókin er eisini um hansara virki sum trúboðari í Føroyum 1904-1916.


text:
Natalia Loukacheva hevur ritstjórnað. Hon er úr Russlandi men hevur starvast í Canada og á Akureyri í Íslandi. Á Akureyri skipaði hon fyri master í polar law og árligu ráðstevnuni og árbókini um póllóg.
Kári á Rógvi hevur undirvíst á nevndu útbúgving og lagt fram á ráðstevnu og árbók saman við Bárði Larsen.
Í nýggju útgávuni hevur Kári skrivað kapittul um føroyska stjórn og fyrisiting – Faroese Governance – við denti á løgsøgu, tilfeingislóg, rættarskipan, fyrisiting og stjórnarlóg.
Tankin við lærubókini er at geva lesandi høvi at gera samanberingar, hyggja at teimum ymsu londunum norðast á klótuni. Hugt verður eftir tvørgangandi evnum sum menning, verju, trygd á sjónum, veðurlagsbroytingum, undirgrund, lívfrøði og orku, umframt at serliga áhugaverdum økjum sum Føroyum, Samalondum, Nunavut og Grønlandi.
Lærubókin er at fáa til keyps í prentaðum líki, men kann eisini takast niður ókeypis av heimasíðu norðurlandaráðsins.


text:
Orð: Petur Háberg Jacobsen og Steintór Rasmussen
Lag: Petur Háberg Jacobsen
Eg seti meg taki mær eitt blað onki nýtt í tí
havi lisið tað og sæð tað í dag.
Tíðarleyst er og dagurin svann eg í náttini mældi
tó einki har fann – mítt ljós niðurbrann
Veitst tú hvat tað er hvat lívið inniber
er meining við øllum her?
Alt tað sum tú gav hvar blívir tað nú av
tá dagur fer í kav
Mær leingist út og eg vil avstað leitandi framm
til ein nýggjan dag á ferð í hesi verð.
Tí ofta eg móti tíðini rann og ongantíð friðin
í sinninum fann – mítt ljós niðurbrann
Veitst tú hvat tað er hvat lívið inniber
er meining við øllum her?
Alt tað sum tú gav hvar blívir tað nú av
tá dagur fer í kav
Á vegnum har – har sum lívið lær møtti eg tær
sum gav mær eitt svar í øllum tí sum var.
Og tú kvæð eitt heimligt lag í tí fjálgu lon,
tá ið kvøldið kom – mítt ljós aftur brann
Veit nú hvat tað er hvat lívið inniber
ein meining er – við hesi verð
Er lívið ikki gott tó hvørvur áðrenn nátt
so brátt fer alt um gátt


text:
Angela Merkel
Angela Dorothea Merkel (f. 17. juli 1954 í Hamburg) er samveldiskanslari í Týsklandi. Merkel er 61 ár og útbúgvin alisfrøðingur og hevur eina bergtakandi politiska lívsleið aftan fyri seg. Eftir at bæði týsklondini runnu saman bað táverandi týski ríkiskanslarin Helmut Kohl hana í 1990 taka við sum ráðharri í kvinnu- og ungdómsmálum. Og komandi árini fekk hon litið í hendi fleiri týðandi ráðharrasessir. Merkel, sum er afturvald til ríkiskanslara í Týsklandi í 2009, hevur fyrsta fýraáraskeiðið í embætinum fingið ein móðurligan leiklut hjá týska fólkinum. Sagt verður um Angelu Merkel, at hon leitar sær ráð í Bíbliuni og styrki úr eysturtýsku rótum sínum.
Merkel, fødd Angela Dorothea Kasner, er fødd í Hamborg í 1954. Pápin var lutherianskur prestur, og mamman var lærarinna í eingilskum og latín. Hon vaks upp í DDR, las fysikk og fekk doktaragrad í 1986. Seinast í 1980unum fór hon upp í politikk. Hon meldaði seg inn í CDU (Christlich Demokratische Union Deutschlands), og eftir stutta tíð bleiv hon ráðharri fyri kvinnur og ung, seinri fyri umhvørvi og atomtrygd. Í november 2005 bleiv hon kanslari í Týsklandi – sum tann fyrsta kvinnan. Hon er eisini fyrsti kanslari úr fyrrv. DDR og yngsti kanslari og hevur sostatt sett fleiri met.
Heimsins valdsmesta kvinna eitur framvegis Angela Merkel í 2009. Prestsdóttirin úr landinum, sum hvarv – fyrrverandi kommunistiska Eysturtýsklandi (DDR) – er vald aftur í 2009 til ríkiskanslara í Týsklandi. M.a. tí, at hon hevur vunnið atkvøður frá fólki, sum annars ikki taka undir við konservativa politikkinum hjá flokki hennara, Kristiligu Demokratunum, CDU, og bayerska bróðurflokkinum, CSU.
Hon fær atkvøður fyri tað, hon er – Angela Merkel. Týska landsmóðirin. Og fyrsta fýra ára skeiðið sum kanslari hevur hon havt hepna hond við sær. Hon hevur víst seg sum sannan verðinspolitikara. Til dømis fírdi hon ikki fyri at koma við hvøssum ábreiðslum móti stjórnini hjá fyrrverandi amerikanska forsetanum George W. Bush – uttan kortini at skaða viðurskiftini millum Týskland og Amerika. Og í dag er vinarlagið sera gott millum hana og stjórnina hjá Obama. Samstundis er tað eydnast henni at fáa góð viðurskifti í lag við grannalandið Pólland. Og tónin millum Týskland og Russland er eisini vorðin blíðari.
Fleiri týsk bløð hava upp undir valið róst Angelu Markel fyri skilagóða handfaring av fíggjarkreppuni, sum hevur við sær, at Týskland nú er tað av ES-londum, sum av álvara aftur er farið at merkja framgongd í búskapinum. Hóast ringastu fíggjakreppuna síðan Seinna heimsbardaga, riðu bæði Angela Merkel og sosialdemokratiski fíggjarmálaráðharri hennara, Peer Steinbrück, av sær stormin og skipaðu í felag fyri einum javningarpolitikki á teimum økjum, har kreppan rakti meinast.
Hon hevur vakt internationalan ans og viðurkenning fyri frálíku samráðingarevni síni, seinast sum ES-forkvinna í juni 2007, tá tað eydnaðist henni at fáa semju um eina nýggja ES-traktat.


text:
Býráðslimir fara lætt um fyrisitingarlógina
Formaðurin í Klaksvíkar Ítróttarfelag, Tummas Lervig, var partur av viðgerini, tá Klaksvíkar Býráð avgjørdi at leggja nýtt græslíki á vøllin í heyst.
Í seinastu viku skrivaðu vit um hvussu býráðslimurin, Kristian Eli Zachariasen, sum dagliga starvast hjá alifyritøku, í tveimum førum hevur verið avgerandi fyri at alifyritøkan fekk síni ynski ígjøgnum í teknisku nevnd og í býráðnum.
Men hetta er ikki eindømi í Klaksvíkar Býráð.
Á býráðsfundinum 30. august samtykkir býráði mál um nýtt græslíkið til vøllin á Djúpumýru og tá atkvøður formaðurin í Klaksvíkar Ítróttarfelag, Tummas Lervig, saman við restini av býráðnum fyri málinum.
Frágreiðing um málið:
Ætlanin var at skifta graslíkið á vøllinum í Djúpumýru í summarfrítíðini, men av ymiskum orsøkum varð hetta ikki gjørt.
Í samráð við leiðsluna í KÍ er tí avrátt, at vøllurin skal skiftast beinanvegin eftir kappingarlok. Sostatt skal alt fyrireikingararbeiðið gerast áðrenn 27. oktober
Umsitingin hevur síðani fingið boð um at hugsa alt økið væl og virðiliga ígjøgnum av nýggjum, við serligum atliti til UEFA krøv. Fundir hava verið millum vegadeildina, vallarumsitara og umboð fyri KÍ,
sum síðani hava tikið sær av at skipa eina tilgongd, ið tryggjar, at neyðugar leiðingar og annað, sum má
gerast, tá ið vøllurin verður skiftur, verða gjørdar í somu arbeiðsgongd.
Tað, sum hevur mest skund í løtuni er, at hædd verður tikin fyri komandi ljóskrøvum, sum FSF hevur sett. Hetta merkir, at betonfundament má gerast í somu arbeiðsgongd, sum vøllurin verður skiftur.
Hetta fer sjálvandi at hava ein eykakostnað við sær. Mett verður, at eykakostnaðurin fyri arbeiðið verður 1 mió. kr. fyri anleggsarbeiðið.
Málið um keyp av ljósmastrum verður at taka upp seinni.
Áðrenn summarfrítíðina samtykti býráðið at taka av lægsta tilboði upp á nýtt graslíki. Tí verður í løtuni arbeitt við at fáa Polytan at skifta vøllin í oktober.
Upplýst verður, at alt arbeiðið, sum verður gjørt á ítróttarøkinum, verður gjørt í samstarvi við Fuglark, ið hevur gjørt heildarætlan av økinum fyri býráðið.
Jógvan Skorheim, Signhild V. Johannesen, Kristian Eli Zachariasen, Óli M. Lassen, Tummas J. Lervig, Beinta Klakstein, Gunvá við Keldu, Steinbjørn O. Jacobsen, Atli S. Justinussen, Beinir Johannesen og Herfrí J. Sørensen.


text:
Vegleiðing og samrøður
Starvsvenjingarstaði hevur ábyrgd av at skipa starvsvenjingarpartin, herundir:
- at skapa mennandi lestrarumhvørvi
- at leggja eina mennandi starvsvenjing til rættis
- at leggja samlaðu yvirskipaðu upplæringargongdina til rættis fyri tíðarskeiðið á starvsvenjingarstaðnum
Einstaki næmingurin skal hava ein vegleiðara knýttan at sær til dagligt, og skal vegleiðarin tryggja, at næmingurin fær ítøkiliga upplæring í teimum einstøku málunum í útbúgvingini.
Vegleiðarin skal skipa fyri, at hava 3 kravdar samrøður við næmingin. Hetta eru formellar metingarsamrøður.
- væntanarsamrøða, við byrjan
- miðvegissamrøða, næmingurin skal hava kunning um støði higartil
- endalig samrøða, støðismeting, sum verður endaliga útfylt, áðrenn samrøðuna
Harafturat skulu vegleiðandi samrøður vera hvørja viku, og hesar skulu taka støði í dagligu uppgávunum og undranum hjá næminginum. Eisini kann logbókin nýtast sum útgangstøði til hesar samrøður.
Vegleiðarin skal hava viðkomandi fakliga útbúgving, miðað verður ímóti, at allir vegleiðarar skulu hava lokið vegleiðaraskeið.
Vegleiðarin hevur dagliga ábyrgd av næminginum og ábyrgd av skriftligum metingum. Leiðslan á starvsvenjingarstaðnum hevur yvirskipaða ábyrgd av starvsvenjingarpartinum.
Vegleiðarin "eigur" ikki næmingin einsamallur. Eitt arbeiðspláss hevur sum uppgávu at útbúgva starvsfólk til framtíðina, og tí skulu øll starvsfólk taka sær av einum næmingi á staðnum. Tað merkir at "vegleiðarin" hevur høvuðsuppávuna, skipar fyri at næmingurin verður móttikin væl og settur inn í arbeiði og mannagongdir á staðnum, fyllir út kravd pappír, og hevur kravdar samrøður og undrunarsamrøður vikuliga. Dagliga arbeiðið og upplæring annars fyrigongur saman við øllum starvsfólkum á staðnum.
Meira kunning um reglur í Námsskipan og útbúgvingarbók .
Heilsuskúli Føroya kann gera frávík frá kravinum um lokið vegleiðaraskeið við støði í ítøkiligari meting av dagliga vegleiðaranum ella serligum, verkligum viðurskiftum.
Les meir um ábyrgdarøkini í Námsskipanini..... undir starvsvenjing


text:
Tíðindi
9. november 2017
Tað byrjaði alt við, at Rannveig gloymdi at logga seg av facebook, og fittu næmingar hennara í 6. flokki í Hvalba, skrivaðu hetta á vanga hennara:
”Sum eg eri heppin at sleppað at undirvísað bestað flokinum í heiminum, 6. fl. í Hvalbiðar skúla?”
Tað var eitt, tvey, trý, so høvdu flestu facebook-vinirnir hjá Rannveig sæð hetta uppslagið, fult í væl valdum stavivillum, og ein av teimum, Sonne Smith, vildi so fegin frætta eitt sindur meiri um heimsins besta flokk, so tí hava tey gjørt av at fortelja honum, hví tey halda seg ganga í ”heimsins besta flokki”.
Hetta er nakað av tí, tey siga:
• Okur skeldast illa, men dagin eftir eru okur vinir aftur
• Okur eru ofta úti saman aftan á skúlatíð
• Ein fyrrverandi landsliðsspælari í fótbólti lærir okum at rokna (Óli Johannesen)
• Okur hava listar yvir alt møguligt: Lesilista, mjólkarlista, ruddilista, so klandrast okur ikki, hvør eigur at vera fyrst.
• Okur elska harðan musikk og sleppa ofta at spæla í fríkorterunum
• Okur elska spurnakappingar um alt, hvat hendir runt í verðini, eisini um fløgg, høvuðsstaðir, søgu, kristni og landalæru
• Okur hava eitt ”hugnaborð” mitt í stovuni, og hvønn ónsdag gera okur okkurt hugnaligt t.d. fáa okur kakao ella okkurt annað. Okur samla saman, so tá ið trý hava fylt, fara okur í køkin at gera okkurt gott t.d. pitsasniglar.
• Okur eru við í spæliliðnum, so tá spæla okur við tey yngri. Okur arbeiða eisini saman við spæliliðnum á Tvøroyri viðhvørt
• Okur larma nokk so illa, men okur eru ”festlig”, kreativ og seriøs (viðhvørt, ið hvussu so er)
• Okur halda, at tað er stuttligt at arga tey stóru
• Okur skifta pláss eina ferð um vikuna, so okur skiftast at sita saman
• Okur arbeiða ofta í bólkum
• Annars hava okur gjørt nógv stuttligt, síðan okur komu í skúla. Seta epl niður hvørt ár, so gera okur shepherds pie og brúka okra egnu epl. Okur fara at gera ein jólabý í ár, tí tað ger 6. flokkur hvørt ár. Okur hava spælt sjónleik. Okur eru ofta í Havn og vitja t.d. á Sjósavninum, Fornminnissavninum, Pitsa 67, og so senda okur altíð fløskupost av Smyrli veg suður aftur og spæla krógva og leita umborð. Okur hava eisini sett eggjahvítar í vatn á kyndilsmessu, so kann mann síggja hvønn mann fær til mann ella konu seinni í lívinum. So okur gera nokk so nógv stuttligt
• Okur eiga ein jólamann, sum eitur Nissu-Pól. Hann hava okur havt síðan í fyrsta flokki. Hann skiftist at vitja okum í jólamánaðinum, og so fortelja okur fyri flokkinum, hvat hann hevur upplivað heima hjá okum
• Okur dámar væl at lesa, bestu bøkurnar hava verið tær um Petite, og so Brennivargurin, Teir horvnu Kirkjubøstólarnir, Seturskúlin (hon er eitt sindur flovislig)-
Myndin: Rannveig Hovgaard, lærari í Hvalbiar skúla, ein vakran dag í Havn saman við sínum heimsins besta flokki
Tekstur: Sonne Smith
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Àðrenn vit kendu hann sum Walter White, var Bryan Cranston pápin, Hal, í Malcolm in the Middle. Skemtisøgan hevur gingið runt á netinum, at Walter White úr Breaking Bad fór í “witness protection” og endaði sum pápin í óstyriligu familjuni í Malcolm in the Middle.
Hetta hildu fólkini handan Breaking Bad vera stuttligt at royna. Tá Jane Kaczmarek, ið spældi Lois í Malcolm in the Middle, fór ein túr á upptøkustaðið hjá Breaking Bad, valdu tey at gera ein líknandi enda, har Hal vaknar við kaldan dreym.
Breaking Bad alternativur endi!
Posted in Nýggjheitir


text:
Niels Petersen
12.09.2016 - 23:09
Ítróttur > Ítróttur > Kappróður
Ódnartøkini, sum skuldu verða í Miðvági um vikuskiftið, men síðani blivu avlýst vegna veður, verða nú í staðin hóskvøldið klokkan 18. Hetta boða fyrireikararnar frá á facebook vanganum sum eitur Kappróðrarkjak.
- Við Ódnartøkunum hava vit roynt at lagt okkum eftir at royna ymiskt nýtt. Nú fara vit at nýta møguleikan, at hava ein kappróður mitt í viku. Tí verða útsettu ódnartøkini róð hóskvøldið kl. 18.00 í Miðvági. Byrja verður stundisliga, skriva fyrireikararnir á bólkinum.
Boðað verður eisini frá, at fyri at sleppa undan at melda til av nýggjum, so verður bátarnar, sum upprunaliga skuldu rógva leygardagin, settir á listan. Og eru onkrar rættingar, verða luttakararnar bidnir um at siga frá.


text:
Føroya Pedagogfelag hevur trý ynski til politisku flokkarnar til komandi løgtingsval – talan er um trý fet á leiðini til betri og tryggari viðurskifti fyri børn, borgarar og limir felagsins.
Eitt ynski er, at politisku flokkarnir taka støðu til normeringar ella tímajáttanir til børn á dagstovnum. Her er tørvur á einum minstamarki fyri játtaðum tímum til hvørt barnið á stovni - í dag er eingin lógaráseting, ið sigur, hvar hetta markið er, og hevur ein kommuna tískil einki minstamark at halda seg til. Uttan hetta minstamark er alt ov lætt at minka um tímarnar og harvið tænastuna á dagstovnunum, og hetta rakar serliga børnini. Børnini hava uppiborið trygg viðurskifti.
Til komandi løgtingsval fara vit at mæla okkara limum at velja fólk í Løgtingið, sum taka normeringar og tímajáttanir á dagstovnum í álvara.
Eitt annað ynski til politisku flokkarnir er, at arbeiðið við at smíða eina sosiallóggávu – tænastulógina – heldur fram. Talan er um eina tiltrongda lóg, ið eigur at tryggja minstukrøv til tað, sum almennu Føroyar bjóða okkara veikastu og mest óhjálpnu borgarum. Okkum tørvar sum samfelag at taka støðu til, hvørji rættindi og skyldur okkara borgarar skulu hava, og hvussu almennu Føroyar skulu liva upp til hesi rættindi og skyldur. Spurningar um bústað, hjálp/vegleiðing og møguleikar at geva sítt íkast til samfelagið eiga at vera fevnd av slíkari lóggávu. Hetta eru viðurskifti, sum okkara mest útsettu borgarar stríðast við í gerandisdegnum, og harvið eru hetta eisini viðurskifti, ið raka limir í Føroya Pedagogfelag, sum arbeiða við hesum somu borgarum.
Til komandi løgtingsval fara vit at mæla okkara limum til at velja fólk í Løgtingið, sum taka eina sosiallóggávu í álvara.
Triðja ynskið er, at politisku flokkarnir taka støðu til eina almenna lønartalvu. Eitt er at virða samráðingarrættin hjá fakfeløgunum, eitt annað er at goyma seg aftanfyri hetta sama hugtakið uttan veruliga at skula taka støðu til verandi gongd. Okkum tørvar rættvísar lønarskipanir, har tað er týðuligt, hvussu lønirnar verða ásettar, og har ein minstaløn eisini er ásett. Tað ber ikki til at tvíhalda um, at lønirnar hjá til dømis limum í Føroya Pedagogfelag skulu verða verandi lágar, bara tí at tað hava tær søguliga altíð verið. Við verandi gongd gerst munurin millum lønirnar hjá okkara fakbólki og onnur støðugt størri – tí øll skulu taka til takkar við somu prosenthækking í lønum. Tað merkir, at hægri lønir sjálvandi altíð fáa hægri lønarhækking í krónum enn tær lægru lønirnar. Munurin økist bert. Hetta kunnu vit ikki halda fram við at góðtaka. Tí ynskja vit eina almenna lønartalvu, har minstaløn verður ásett, og lønin annars er í samsvar við útbúgvingarstøðið.
Til komandi løgtingsval fara vit at mæla okkara limum til at velja fólk í Løgtingið, sum vilja arbeiða við og fyri einari almennari lønarskipan.
Føroya Pedagogfelag er partapolitiskt óheft, og heitir við hesum bert á limirnar um at hugsa seg væl um, tá tey skulu seta krossin á komandi løgtingsvali.
Jógvan Philbrow
formaður í Føroya Pedagogfelag


text:
Nú verður ikki longur frítt at sigla kring Ramsar-oyggjarnar Nólsoy, Skúvoy og Mykines.
Sunnudagin 15. apríl er fyrsti dagur, at skip og bátar, sum eru nærri enn 500 m úr landi úr Mykinesi, Skúvoy og Nólsoy, ikki kunnu sigla skjótari enn 8 fj/t.
Í nýggju kunngerðini um sigling kring Ramsar-oyggjarnar Nólsoy, Skúvoy og Mykines, sum kom í gildi í fjør er ásett, at í tíðarskeiðinum frá 15. apríl til og við 31. august er bannað at sigla skjótari enn 8 fjórðingar um tíman nærri enn 500 metrar úr landi kring alla oynna í Skúvoy og Mykinesi og pørtum av Nólsoy.
Óneyðugur gangur, t.d. harður tónleikur og sigling við vatnskootarum er eisini bannað í nevnda tíðarskeiði.
Bannið er galdandi fram við landi, har stórur vandi er fyri, at tað kann órógva fuglalívið.
Bannið fevnir um øll skip og allar bátar uttan skip í fastari rutusigling til hesar oyggjar, men skulu hesi før í størst møguligan mun avmarka ferðina tá siglt verður nær landi í hesum økjum.
Her finnur tú kunngerðina um sigling kring Ramsar-oyggjarnar Nólsoy, Skúvoy og Mykines. Í kunngerðini eru myndir, sum vísa økini, har ikki er loyvt at sigla skjótari enn 8 fj/t í tíðarskeiðinum frá 15. apríl til 31. august.
Les meira um Ramsar-arbeiðið her
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Umframt kappingina er endamáli at draga samanum farna kappingarárið 2009/10 – og við Gallaveitsluni – ikki minst, at øll sum vara av telvingini fáa eina hugnaliga løtu saman. Og tað er at frøðast um, at alt fleiri telvarar taka makarnar við til endabrestin ! Tá samanum kemur eru vit jú øll í somu skútu.
Skráin:
- kl. 11.00 – Steypakapping
- kl. 14.00 (uml.) – steðgur og ábit
- kl. 14.00 (uml.) – atkvøtt verður um Ársins Telvara og Ársins Stjørnuskot
- kl. 16.00 (uml.) – Fundur við feløgini. Evaluering av farna kappingarárinum. Møgulig átøk til komandi kappingarár.
- kl. 19.00 (uml.) – Talv Gallaveitsla. M.a. verður Ársins Telvari, Ársins Stjørnuskot kosin, umframt vakrasta talv frá FM 2010.
Kappingarreglur:
Hvørt lið verður mannað við 6 telvarum. Loyvt er at hava tveir skiftistelvarar á hvørjum liðið. Smærri feløg kunnu leggja saman eftir avtalu við TSF. Feløg kunnu luttaka við fleiri liðum.
Í kappingartalvuni verða liðini skipaði sambært úrslitinum frá Steypakappingini 2009, soleiðis, at fremstu liðini møtast síðst í kappingini. Harafturat verða innanhýsis dystir ímillum lið úr sama felag avgreiddir skjótast til ber í kappingarskipanini.
Kappingin fevnir um 9 umfør, ið verða telvaði við 15 min. umhugsunartíð til hvønn.
Stendur á jøvnum, tá um nr. 1, 2, 3 umræður, er galdandi:
- Innanhýsis dystur
- Dubult-umfar: Snartelving (5. min. í part til talvið)
- 1. borð hjá liðunum: Dubult snartalv og síðani sudden-death, har hvítur hevur 5 min. og svartur 4. min. og har kravið er sigur til hvítan
Virðislønir
Ognarsteyp, ferðasteyp og medajur eru til nr. 1, 2 og 3.
Tilmelding
Tilmelding fer fram á tlf. 22 14 22 (Finnbjørn Vang) ella 79 47 22 (Jógvan Joensen). Tilmeldingarfreistin er 4. september 2010. Kostnaðurin er kr. 200 fyri hvønn telvara. Fyri onnur áhugaði er kostnaðurin kr. 250. Feløgini rinda upphæddina til TSF.
Gisting
Góðir hýsingarmøguleikar eru á Gjáargarði til sera sámuligan prís – sí nærri: www.gjaargardur.fo
Takið lógvatak – og haldi fast – um forkunnuga talvtiltakið !
Við talvkvøðu
TALVSAMBAND FØROYA